text:
RÍÐING - útstýr og trening
Greinar um útstýr og trening
Hvor meget bør en hest bære?
Selvom sunde heste nemt kan bære en rytter og sadel, har de deres begrænsninger. Forskere har nu identificeret en tærskel for hvornår en rytter er for tung til at en hest kan bære denne komfortabelt.
Forskerne baserer deres resultater på detaljerede målinger af otte heste, der blev redet med fra 15 til 30% af deres kropsvægt. Hestene varierede i størrelse fra 400 til 625 kg (885 til 1375 pounds).
Når de bar 15 og 20% af deres kropsvægt, viste hestene relativt lidt tegn på stress. Det var når vægten var 25% af deres kropsvægt, at de fysiske tegn ændrede sig markant, og disse blev forstærket under 30% belastninger.
Hestene havde mærkbart hurtigere vejrtrækning og højere hjerte rytme når rytter og udstyr vejede 25% eller mere af deres kropsvægt. En dag efter trav og galop med disse vægte viste hestenes muskler væsentligt større ømhed og træthed. De heste, der var mindst ømme fra øvelsen havde bredere lænd, den del af en hests ryg der ligger mellem dens sidste ribben og kryds.
Baseret på disse resultater, anbefaler undersøgelsens forfattere, at heste ikke bliver belæsset med mere end 20% af deres kropsvægt.
Interessant nok er denne forskning fra Ohio State University kommet til samme konklusion som amerikanske kavalleri håndbøger om hestehåndtering offentliggjort i 1920.
Original artikel:
http://www.horsesciencenews.com/horseback-riding/how-much-weight-can-a-horse-carry.php
Ríðing í trafikkinum
Legg til merkis, at tá tú ríðir í trafikkinum skal tú fylgja ferðslureglum hjá akførum. Hetta merkir, at tú eigur at vera á koyribreytini (ikki á gongubreyt ella súkklurás) og at tú skalt ríða í høgru síðu. Tú mást ikki tosa í telefon ella vera ávirkaður og tá myrkt er, eigur tú at brúka lykt og refleksir.
Når du rider i trafikken
Som rytter er der en række gode råd, du skal følge, for at du og din hest kan færdes sikkert i trafikken.
- Du må ikke ride på cykel- og gangstier. Rid i højre side af vejen, medmindre der er en særskilt ridesti.
- Husk altid din ridehjelm.
- Rid én og én i højre side af vejen. Kun, hvis I er mange, skal I ride to og to.
- Rid aldrig for løse tøjler.
- En ung og urolig hest bør følges med en erfaren og rolig hest. Den erfarne hest bør gå tættest på trafikken.
- Giv tegn i god tid, så de andre trafikanter er forberedte på, hvad du vil gøre.
- Kryds vejen samtidig og hold samling på gruppen. Lad aldrig heste vente på hinanden på hver sin side af vejen. Heste er flokdyr, og en ventende hest kan finde på at løbe efter de heste, der allerede er kommet over vejen.
- Kryds altid vejen, hvor der er godt overblik.
- Rider du, når det er mørkt, skal du have en lygte på venstre ben. Lygten skal lyse hvidt fremad, rødt bagud, og være synlig på mindst 150 m afstand. Hesten skal have refleksbånd på alle fire ben, og de skal være mindst fem cm brede. Vil du være mere synlig, kan du tage en refleks- eller diodevest på, og give hesten et lyst dækken på, gerne med påsyede refleksbånd.
- Fodgængere skal altid passeres i skridt.
- Hvis en cyklist ønsker at overhale, så tag ned i skridt.
Når du er i bil eller på cykel og skal forbi en hest
Hvordan skal du forholde dig, når du skal forbi en hest enten i bil eller på cykel?
I bil
- Sæt farten ned og kør forbi i god afstand.
- Kan du ikke komme forbi, så hold afstand til hesten, indtil du kan passere.
- Heste bliver ofte bange for uvante lyde og ting, den ikke kender. Hvis du kører med en last, der rasler eller flagrer, skal du være ekstra forsigtig.
- Holder du stille og lader hesten passere, så vent med at starte og speede op til hesten er et stykke væk.
- Vær opmærksom på, om rytteren giver tegn til dig, f.eks. om at sænke farten eller stoppe op.
- Blænd lyset ned, når du møder en hest i mørket.
På cykel
- Cyklen er næsten lydløs. Derfor opdager hest og rytter ofte først cyklen, når den er meget tæt på. Det kan overraske og skræmme hesten. Vær sikker på, at hest og rytter ved, du nærmer dig. Kald på rytteren fra god afstand eller brug evt. ringklokken.
- Hold god afstand, når du kører forbi.
- Vær opmærksom på, om rytteren giver tegn til dig, f.eks. at sænke farten eller stoppe op.
kelda:
https://www.sikkertrafik.dk
I færdselsloven, som hedder LBK nr 1055 af 09/11/2012 står der følgende:
i § 2, som forklarer definitioner på ting med relation til færdselsloven står der i stk. 9:
Køretøj:
indretning på hjul, bælter, valser, meder eller andet, som er indrettet til kørsel på vej, og som ikke løber på skinner. Færdselsreglerne for kørende gælder, i den udstrækning de kan anvendes, også for ridende samt dem, der fører heste eller driver kreaturer.
Mht. lygteføring, så skal man hen i en bekendtgørelse i medfør af færdselsloven. BKG nr. 22 af 20. januar 1977, hvori der står:
Bekendtgørelse om afmærkning af ridende.
I medfør af færdselslov nr. 287 af 10. juni 1976 § 34, stk. 2, og § 118, stk. 3, fastsættes:
§ 1
I lygtetændingstiden skal ridende være afmærket i overensstemmelse med stk. 2 og stk. 3.
Stk. 2. Ved rytterens venstre ben skal være anbragt en lygte, der lyser hvidt fremad og rødt bagud. Lyset skal være synligt i mindst
Stk. 3. Hesten skal om hvert ben være forsynet med et reflekterende bånd af mindst
LØGTINGSLÓGARKUNNGERÐ NR. 14 FRÁ 2. MARS 1988 UM FERÐSLU, SUM SEINAST BROYTT VIÐ LØGTINGSLÓG NR. 36 FRÁ 30 APRÍL 2012
*)
IV Ferðslureglur
A. Inngangsfyriskipanir.
§ 22. Reglurnar, sum í hesum bólki eru givnar fyri akfør, akstur ella akandi, galda eisini súkkluakstur, akstur við handvogni og ríðing so langt tað ber til. Undir somu reglu er eisini leiðsla av rossi og stórdýrum. Tey skulu vera undir tryggiligari eftiransing.
Ríðing í myrkri
Tað er neyðugt við refleksum tá myrkt er. Tá tú ríðir, er tað gott at hesturin hevur refleks á øllum fýra beinum og at ryttarin hevur trygdarvest á. Ein ríðilykt á vinstru stylvu (ein eigur at ríða í høgru síðu av vegnum) við hvítt ljós frameftir og reytt ljós afturút og ein pannulykt hevði verið hent. Tíverri selur MBM ikki ríðilyktir, men refleks og trygdarvest er lætt at fáa fatur á. :-)
At stíga upp í træleysan saðil
Træleysur saðil er helst bleytari enn vanligur saðil og kann glíða, um vektin hongur í ein bøjla. Tó er ein máta at gera hetta uppá, útyvir at leita sær okkurt at traðka á, so tú ikki skal brúka bøjlan at stíga upp.
Stilla teg til dømis á vinstru síðu hjá hestinum. Hav teymurnar í hondunum, sum tá tú ríðir, tak við høgru hond um saðilin høgrumegin omanfyri knæpútan og koyr við vinstru hond vinstru fót í bøjlan og tak í faxið ein triðing uppi. Tá tú skumpar frá við høgru bein, skiftar tú vektin til høgru arm og kann seta teg í saðilin uttan at hann glíður.
Træleysur saðil - hví?
Træleysir saðlar eru, sum skilst, ikki gjørdir úr træði. Teir eru ofta gjørdir úr skúmi ella úr leðri við skúm panelum. Fyrimunir fyri hestinum við træleysum saðlum eru, at hann fær rásarúm, við tað at saðilin er fleksibul og tilpassast hestinum uttan at trýsta nakrastaðni. Haraftrat tilpassast hann eisini ymiskt skap hjá ymiskum hestum ella hjá tí einstaka hestinum. Hjá ryttaranum gevur træleysur saðil tætt samband við hestinum og veitir góða stoytdoyving, stutt sagt verða ryttari og hestur eitt.
Tó eigur man at umhugsa góðsku og kanna, hvussu upphang til búkreim og stigbøjlar er gjørt, hvussu kopjarn (fremst á saðlinum) er gjørt og hvat panelir eru gjørd úr og um rúm er fyri rygginum.
Og so er træleysur saðil sera lættur, so einki við at dragsa.........
Á myndini er ein Sensation Harmony saðil, ið er sera vælegnaður til smáar og stuttar hestar. Hann kann keypast her
Um at ríða íslandskan hest
LG í staðin fyri meyl
Hvussu skal saðilin sita
Fyrst mást tú finna punktini í kropsbygnaðinum hjá hestinum, ið hevur týdning fyri saðiltilpassing:
1. aksla - saðillega byrjar tveir fingrar aftanfyri aksluni ella har, sum akslan er, tá beinið er lyft fram og upp
2. síðsta rivjabeinið - saðillegan endar her. Punktið kann finnast við eina beina linju har frá, sum hárlagið frá ryggi og lendum møtast og upp á ryggin, ella frá eini beina linju frá síðstu rivjabeinið upp á ryggin og 8 cm móti høvdinum.
3. breidd á rygginum - skal svara til breiddin á kamarinum á saðlinum
Tá saðilin liggur á hestinum, kannast:
1. kopfjarn - vinkulin skal passa hestinum
2. saðilin skal liggja til hestin frammi og undir - saðilin skal vera beinur ella hava svaggj, eftir hestinum. Er luft onkurstaðni millum rygg og saðil, skapast eina "brúgv" og merkir hetta, at saðilin hvílir á 1 ella 2 punktum í staðin fyri á allari saðilspútuni.
3. Tyngdarpunktið skal vera mitt í saðilin - saðilin má iki liggja í framvekt ella bakvekt, soleiðis at hann trýstir hestin framman ella aftan og ryttarin situr skeivt.
4. Liggur saðilin rætt aftanfyri økslunum, liggur búkreimin á bringubeininum eina hondsbreitt frá alboganum.
5. Tryggjast skal at saðilin altíð passar hestinum, eisini tá hann broytast við árstíðunum ella aldrinum.
Sí video um, hvussu tú finnur punktini í kropsbygnaðinum her og hvussu saðilin skal passa her
MTJ
Íslandshest og saðil - hvat skal umhugsast
Hvussu løgi tað ljóðar hevur netupp íslandshestaheimurin traditión fyri langum søðlum og at leggja saðilin langt aftur á hestinum. Men, sum saðilsmiður Tanja Lange sigur, "í Íslandi eta teir hestin, tá hann ikki kann meira og teirra máti at halda hest er sostatt ikki sum okkara".
Saðillegan hjá íslandshestum er akkurát tann sama sum hjá øðrum hestum, nevniliga frá eitt punkt eitt sindur aftanfyri aksluni og til síðsta rivjabeinið. Tó má hon viðganga at tað ofta vil vera ómøguligt at finna so stutta saðil og tí er ein neyðsemja ofta ein sindur longri saðil. Tó má saðilin bara vera eitt sindur ov langur og tá skal hann vera avrundaður ella lyftur upp soleiðis, at hann ikki kemur at liggja í bakvekt (tvs. at tyndarpunkt hjá ryttaranum er aftast í saðlinum). Saðil við vangum (ið stingur út aftanfyri) verður púra avvíst. Búkreimin skal liggja á bringubeininum, har tað er hart og absolut ikki longri aftur, har tað er bleytt og hon kan klemma og vera til stór ampa fyri hestinum.
Sí sendingin við Tanju á Epona TV her (krevur hald)
Sí dømi um ein saðil ið er bara 41-43 cm langurher
MTJ


c: text/html

text:
Ískoytisøki fevna um umleið 20% av klokkutímatalinum á hvørjum floksstigi.Næmingurin fer til munnliga próvtøku bæði í kjarnaøkjum og ískoytisøkjum.Arbeitt verður við sveiggivídd, -tíð, -frekvensi, bylgjulongd, ferð, resonansi, afturkasting, bróting og interferensi.Herumframt skulu teir duga at greiða frá elektromagnetiska spektrinum, herundir bylgjulongdini á sjónligum ljósi.Somuleiðis skal hann kenna til hugtøkini løtuvirði, størstasvirði og effektivvirði av streymi og spenningi.Næmingarnir skulu hava kunnleika um bylgjuviðurskifti í sambandi við ljós og ljóð.Næmingarnir skulu hava miðvísa venjing í royndararbeiði, so teir verða førir fyri sjálvstøðugt at leggja til rættis og gjøgnumføra einfaldar náttúruvísindaligar royndir.
Næmingarnir skulu duga at seta saman, greiða frá og rokna einfaldar rásir og at greiða frá orkuhugtakinum og orkuumsetingum.
Arbeitt verður við hesum evnum: grundleggjandi kinematisku lógirnar um orku og arbeiði, støðuorku, rørsluorku og kreftir, har ímillum snór-, gníggi-, fjøður-, tyngdar- og normalkreftir, lógir Newtons, trýst, uppdrift og lógir Archimedes.
Harumframt skulu næmingarnir duga at leggja kreftir saman, upploysa kreftir í komposantar og arbeiða við líkavekt av kreftum sum eitt sjálvsagt amboð til útrokningar.
Harumframt skal næmingurin duga at greiða frá teimum grundleggjandi eginleikunum í eini el-veiting og skilja fyrimunirnar við vendistreymi í mun til javnstreym í samband við flutning av orku.
Næmingurin skal eisini skilja induktión, transformatión og trífasaðan vendistreym, umframt at hann skal gerast greiður yvir munin millum javnstreym og vendistreym, tá ið talan er um útrokningar av effekt.

robotstxt: allowed

filter: keep


text:
Spurdur, um Jóhannes fekk sagt nakað við drotningina, svarar hann, at hann fekk sagt góðan dag, og at drotningin beyð honum góðan dag aftur á føroyskum.
90 ára gamli Jóhannes hevði hongt riddarakross sín upp á bringuna, nú drotningin vitjaði. Krossin fekk hann á sinni í sambandi við, at hann var stjóri á Telegrafstøðini.
- Tá var tað so, at allir stjórarnir á Telegrafstøðini fingu riddarakross, sigur Jóhannes lítillátin.
Jóhannes Rubeksen er sera væl fyri. Inntil fyri kortum sást hann koyra í bili sínum runt Havnina og aðrastaðni, men nú er tað so steðgað.
- Nú eri eg blivin 90 ár, og tað er eitt sindur strævið at skula upp til koyriroynd i heilum, so nú havi eg latið kortið inn, sigur hann.


text:
1994, lunnar lagdir undir eina bjarta framtíð fyri NSÍ.
Eg var bara 7 ára gamal, tá eg møtti til fyrstu venjingina við smápiltunum hjá NSÍ. Pól Jákup Poulsen og eg komu úr Lamba, har vit plagdu at sparka í bønum. Bólt høvdu vit keypt í handlinum á Langanesi. Peningin fingu vit við at selja fløskur, sum vit høvdu heintað fram við vegnum.
Merkisvert var, at vit vóru so fáir í mínum árgangi, 1975, sum sparkaðu bólt. Harry, Ian og eg hildu longst á. 1976 var ein serliga sterkur árgangur. Hesin árgangurin lyfti NSÍ frá at vera eitt lið, sum annaðhvørt ár vann aðru deild og tapti fyrstu deild, til at stabilisera seg í bestu deildini. Sjúrður á Langanesi, Dánial Hansen, Jónstein Petersen, Kári Hansen, Eyðstein Skipanes og Anton Højgaard kunnu nevnast.
Skal eg nevna eina minniliga hending frá fyrstu árunum sum NSÍari, so var tað ein dag við grimdarregni, tá vit leiktu móti HB í Havn. Regn og grúsvøllur vóru ikki tespilig blanding. Tað vóru vit og HB heldur ikki. Hendan dagin vunnu havnardreingir 25-0 móti okkum. Gott, at vit ikki spældu meira enn tvær ferðir 15 minuttir. Hetta HB-liðið var krútsterkt øll árini í ungdómsdeildunum, og fleiri leikarar royndu seg í bestu deildini, tá teir fingu aldur til tess. Vit komu tó fyri okkum. Í dreingjadeildini eydnaðist okkum at vinna silvur. Magnus Rasmussen var venjari.
So komu vit til 1994. Unglingadeildin hevði tá 3 árgangir og eg var í elsta árganginum. Vit vunnu okkum pláss í finaluni um Thomas Dam steypið hetta árið. Finalan varð leikt í Norðagøtu. Mótstøðuliðið var okkara marrulið. HB hevði vunnið allar kappingar í okkara árgangi gjøgnum øll árini, og nú skuldu vit basa teimum í sjálvari finaluni. Tað var sama liðið, sum vant úr okkum hin regndagin í smápiltadeildini. Tað vóru ikki stórar vónir til okkara hetta mikukvøldið seinast í juni í Norðagøtu. Hóast tað, so høvdu fleiri áskoðarar leitað sær inn at hyggja.
Venjari hjá okkum hetta árið var ein ung útgáva av Trygva Mortensen. Longu tá vísti hann førleikar at stýra einum liði, at lesa mótstøðuliðið av og at hava eitt taktiskt snildi. Hann hevði ein “gameplan”. Eina ætlan fyri júst hendan dystin. Vit skuldu allir vera í NSÍ yvirklæðum og síggja gott út. Tað fekk hitt liðið at hava virðing okkum og okkum sjálvar at kenna okkum sum eina eind.
Vit fingu eina katastrofu byrjan. Longu í øðrum minutti legði Julian Johnson HB á odda 1-0, og havnardreingir mundu kenna seg tryggar við støðuna. Teir vóru so vanir at vinna á okkum. Men, so hendi nakað, sum torført er at greiða frá. Vit fóru at arbeiða sum eitt lið. Lógu í øklunum á mótstøðumonnunum og kempaðu og stríddust hvør fyri øðrum. Tað gekk ikki so long tíð, so høvdu vit javnað. Jónstein fór við fullari ferð – og tað var skjótt – fram í vinstru og legði inn til ein púra frían Ian, sum lætt skoraði. Stutt eftir var sama uppskrift. Jónstein rykti fram og fekk skot á, men málverjin hálvbjargaði og bólturin støkk út til Ian, sum skoraði til 2-1. Beint fyri hálvleik vóru teir báðir aftur upp á spæl. Hesaferð sendi Ian Jónstein avstað, og Jónstein skoraði trygt til hálvleiksstøðuna 3-1 til okkum. Vit høvdu HB, hetta fantastiska liðið úr høvuðsstaðnum, á knøunum. Endin var, at vit vunnu fult uppiborið 4-1 og kundu lyfta steypið. Eyðstein Skipanes skoraði seinasta málið. Talan var um eitt dundur langskot á stongina og inn. Hetta steypið varð síðani vunnið tvær ferðir aftur at upp í slag og stendur tí í steypaskápinum hjá NSÍ sum ogn. Deilig kensla.
Nakað av tí sama var at síggja á Tórsvølli 26. august í ár. Vit sóu eitt NSÍ-lið, har menn arbeiddu grót hart hvør fyri øðrum, runnu nakrar metrar eykað fyri síðumannin, tóku nøkur knups fyri liðið og vunnu at enda uppiborið á einum krút sterkum B36-liði. Sigurin er so nógv søtari, tá ein noyðist at stríðast fyri honum. Steypafinalan hevur knýtt okkum sum felag nógv tættari hvør at øðrum. Seinastu tvær vikurnar hava vit øll sungið “Vit eru øll NSÍ”, og tað er júst tað, sum er hent. Vit eru øll NSÍ og vit hava víst, at saman standa vit sterk.
Nú er so bara eitt steyp eftir at spæla um í ár. Vísa vit sama áræði, sama stríðsvilja, sama stuðul, sama felagsskap komandi 7 landskappingardystirnar, so kann 60 ára hátíðarhaldið blíva óvanliga stuttligt. Koyrið á dreingir, saman standa vit sterk.


text:
Nudlavirkið hjálpti Starvsmannafelagnum við arbeiðinum at gera kunningartilfar um nýggja høvuðssætið hjá Starvsmannafelagnum, ið eisini skal húsa øðrum virksemi.
Saman funnu vit navnið Smæran, ið leitar aftir til virksemið, ið var í tí partinum av húsinum, ið áður hýsti handlinum Smæran.
Í sambandi við hesa verkætlanina arbeiddu vit saman við einum teknara, Gunn Sloan Muller, ið gjørdi frálíkar vatnlitstekningar til faldaran. Henning Hjalt Nicodemussen sniðgav og setti faldaran upp.
Føroyaprent stóð fyri prentinum.
Síggj faldaran her:


text:
- Tíðindi, mentan og ítróttur
Hert marknaeftirlit í Kastrup - longri bíðirøðir
Skalt tú ferðast til Onglands, USA, Turkaland ella Thailand umvegis flogvøllin í Kastrup, so mást tú møguliga brynja teg við tolið. Tí nú verða bíðirøðirnar væntandi eitt sindur longri enn vanligt á flogvøllinum.
Í dag setti danska løgreglan í gildið eitt nýtt og hert marknaeftirlit á flogvøllinum í Kastrup. Eftirlitið er galdandi fyri tey ferðandi, sum skulu flúgva til eitt land, ið ikki er við í Schengen-samstarvinum. Nýggja eftirlitið hevur við sær, at passini hjá øllum, ið skulu til eitt land uttan fyri Schengen, skulu kannast.
Higartil hevur tað bert verið krav, at nøkur pass skulu kannast. Lógarbroytingin hevur væntandi við sær longri bíðirøðir, sigur Kasper Hyllested, tíðindatalsfólk á flogvøllinum í Kastrup við TV 2. Skalt tú ferðast til eitt land uttan fyri Schengen kann bíðitíðin gerast ein hálvan tíma longri, men bert, tá nógv fólk ferðast. Og kemur tú heim til Danmarkar úr einum landi uttanfyri Schengen, kann bíðitíðin gerast ein heilan tíma longri, sigur Kasper Hyllested við TV 2.
Tað eru nýggjar ES-regglur, sum hava við sær herda eftirlitið. Endamálið er at styrkja uttaru landamørkini hjá ES og tryggleikan í ES. Herda eftirlitið gevur eisini løgregluni enn betri møguleikar at basa skipaðum kriminalitet og kriminaliteti sum ferðast um landamørk, skrivar løgreglan á Twitter, og sigur Kasper Hyllested.
Umleið 30 milliónir ferðafólk ferðast umvegis flogvøllin í Kastrup um árið, og umleið fjórði hvør ferðast út úr Schengen-økinum. Tí skulu umleið 8 milliónir pass nú kannast um árið.
Sí eisini


text:
Trúgv er ikki kenslur
20.09.2017 - 10:16 - Ásbjørn Jacobsen
“Vit ganga í trúgv, ikki í skoðan.” 2. Kor. 5,7.
Máliskan trúgv verður ofta misskild. Mong hugsa sær trúnna sum eina kenslu, okkurt tey kunnu føla og gleða seg um. Trúgv er kortini einki, sum kann følast, men hon er álit á Gud.
Tað torføra hjá okkum menniskjum er, at vit vilja síggja og føla í staðin fyri at taka Gud upp á orðið. Tað, sum vit síggja við eygunum, er sjálvandi lætt at trúgva; men tað er ikki tann trúgvin, Bíblian talar um. Av tí at Gud ikki kann síggjast við tí natúrliga eyganum, er torført hjá okkum at skilja hann sum ein veruleika.
Vit blanda so lætt trúgv og kenslur saman; men tann trúgvin, sum hvílir á kenslum, er ikki trúgv.
Trúgvin lítur á Guds lyfti og roknar tey at vera sonn uttan at leggja í ytri umstøður, og bíðar hon eftir at síggja tekin, verður hon ongantíð sterk. Jú meira avgjørt eitt fótafet í trúnni er, jú meira kraft kemur burtur úr tí.
Trúgvin kann metast sum hitt hægsta virkið hjá menniskjasálini og er ein lívstreyt fyri hana. Jákup skrivar: “Tann, sum ivast, er líkur eini sjóvaraldu, sum reisist og fer undan vindinum.” Ják. 1,6.
Tað er ein kendur lutur, at jú sterkari trúgv eitt menniskja hevur, jú lættari er at vinna á trupulleikunum, sum møta tí á leiðini, og hin kristna trúgvin hevur yvirnatúrlig evni at sigra á freistingum, sum koma.
Trúgvin er guddómlig, ein megi innan í okkum, sum er okkum givin av Gudi. Fyri at skilja vísindaligir lutir noyðast heilin og skilið at arbeiða, men fyri at trúgva tí guddómliga krevst álit á Gudi.
Trúgvin er júst hetta, at hon er fest móti tí, sum kunnleikin ikki megnar, og tað er við henni, at vit verða sett í samband við teir ævigu lutirnar.
“Men eg kann ikki trúgva, uttan at Gud gevur mær trúnna,” siga mong. Tað er púra rætt, tí trúgvin kemur av, at Guds orð verður boðað. Hvar liggur so brekið? Kann tað ikki vera vantrúgv, sum forðar Heilaga Andanum í at hjálpa okkum at trúgva? Guds undur eru allastaðni; men tað stendur upp til hin einstaka, um hann vil trúgva teimum. Tann frið, sum Jesus vann okkum á krossinum, ogna vit okkum heilt einfalt við at trúgva á, at tað er satt, tað sum Jesus gjørdi fyri okkum.
Tann einasti mátin, har trúgvin fær vaksið, er at vísa meira trúgv, og vit mugu ikki gloyma tann týdningarmikla sannleikan, at um vit draga okkum undan at trúgva, so kemur ivin og tekur plássið har, sum trúgv og vón áttu at verið.
E. Campbell umsetti.


text:
Føroyameistaraheitið í snartalv verður: 27. desembur kl. 12.30 í Skúlin við Løgmannabreyt, Tórshavn. Tilmelding i seinasta lagi friggjadagin 26 des. kl. 13.00 á faroechess@faroechess.com ella smsa til 22 00 13 Upplýs navn + rating. Tað verður ikki tikið móti tilmeldingum eftir freistina. Luttøkugjaldið er 100 kr. fyri vaksin, 50 fyri unglingar og lesandi. Gjalding fer fram á staðnum millum 11.45 – 12.15. Telvarar sum ikki gjalda innan ásettu tíð, telva ikki við. Telvað verða 9 dupultumfør. Við javnstøðu á 1. plássinum, verður umdystur á 2 x 5 og síðan suddendeath. Aðrar plaseringar verða roknaðar við korrektión. Virðislønir til 1,2 og 3 + ratingvirðislønir. Byrjað verður kl. 12.30 stundisliga! Við talvkvøðu Havnar TelvingarfelagLes meira »
ST-Open 2014
ST-Open 2014Les meira »
Ferðafrásøgn OL, Hans Hjalti Skaale seinasti partur
3. og seinasti partur av ferðafrásøgn frá talv olympiaduni í Tromsø 1. – 15. august 2014.
Í hesum seinasta partinum av frásøgnini úr Tromsø skrivar Hans Hjalti Skaale millum annað um Vassily Ivanchuk 2740, ein av heimsins fremstu telvarum hesi seinastu 25 árini. Í mangar mátar ein heilt serligur maður. Eisini hoyra vit um hvussu Hans Hjalti upplivdi seinasta umfar, tá brádliga ein telvari doyði og um ruðuleikan ið kom av hesum.
Les meira »
ST-Open 2014
Hervið verður bjóðað til talvkappingina ST OPEN 2014 dagarnar 28.-30. nov. Kappingin er partur av Grand Prix kappingini 2014/15.
http://chess-results.com/tnr148960.aspx?lan=7&art=0&wi=821Les meira »
NM úttøku kapping í Klaksvík, úrslit.
Seinasta barna- og ungdómskappingin í talvi 2014, varð telvað í Klaksvík sunnudagin 16. Novembur.
Umframt heiðurin at verða FM-vinnari fyri Ung, so fara nr. 1 og nr. 2 í hvørjum bólki at luttaka í Norðurlandameistaraheitinum í talvi fyri skúlaungdóm í februar 2015.
NM verður fyriskipað av Talvsambandi Føroya komandi ár, og er avgjørt at kappingin verður í Klaksvík.Les meira »
Ferðafrásøgn OL, Hans Hjalti Skaale annar partur
2. Partur av ferðafrásøgn frá talv olympiaduni í Tromsø 1. – 15. august 2014.
Skrivað hevur Hans Hjalti Skaale. Mynd Arild Rimestad
Tað er týðuligt at tað skal vera val. Serliga Garry Kasparov er sera sjónligur, allir býurin er fullur av plakatum við mynd av manninum við áskriftini: Kasparov the future of chess.
Eisini fáa allir telvarnir eina gávu frá kandidátinum, ein fullan posa við ymsum góðum, bøkur, t-troyggju og annað. Vit sum døma fáa tó ikki inn í eyga.Les meira »
Talvkapping fyri børn og ung, tann 16. nov í Skúlanum við Ósánna kl. 14.
Talvkapping fyri børn og ung sunnudagin 9. november kl. 14, í Skúlanum á Argjahamri
Øll eru vælkomin at vera við, bara man dugir mannagongdina.
Telvað verður í 4 aldursbólkum:
Bólkur E telvarar føddir í 2004 og yngri
Bólkur D telvarar føddir í 2002 og 2003
Bólkur C telvarar føddir í 2000 og 2001
Bólkur B telvarar føddir í 1998 og 1999
Les meira »
Ferðafrásøgn OL, Hans Hjalti Skaale Fyrsti partur
Her niðanfyri ætli eg at siga frá um ferðina til Talv OL í Tromsø, og nakrar av mínum eygleiðingum í samband við, at eg frá 1. til 15. august var dómari har.
Eg fari ikki at pástanda, at alt eg skrivi er júst so sum tað var, men hetta er soleiðis sum eg upplivdi tað.
Tað skal sigast beinan vegin, at eg sjálvur ikki eri telvari og neyvan blívi tað heldur, so eg eri í mangar mátar í einari fremmandari verð.
Nakað sum ein Alien frá aðrari planet, sum er sleptur niður á jørðina. Ikki tí hetta við aliens er ikki nakað fremmant í talvheiminum.
Sjálvur Forsetin í talvsamgongunni FIDE Kirsan Ilyumzhinov er kendur fyri at siga søguna um, tá hann bleiv tikin til fanga av fremmandum rúmdarverðum.
Hetta er bert eitt dømi um, ella eitt symptom uppá, at talvheimurin er fullur av løgnum stavnum, og sera sterkum persónmenskum, eisini á føroyska liðnum, sum hendan frásøgn í sera avmarkaðan mun ferð at snúgva seg um.
Nógv kundi verið at sagt frá, eg skal tríva í okkurt.Les meira »
Dupultumfarið 08. novembur
Dupultumfarið 08. novembur – har øll liðini telva saman – verður telvað í Klaksvík. Byrjað verður kl. 10:00 í Ósáskúlanum.Les meira »


text:
Føroyameistaraheitið í snartalv verður leygardagin 30. Desembur kl 14.00.
Kappingin verður skipað við 9 dupult-umførum og umhugsunnartíðin 3 min + 2 sek /leik.
Virðislønir eru til 1 – 3 umframt ratingvirðislønir. Við javnstøðu á 1. plássinum, verður umdystur á 2x 3 +2 og síðani sudden death. Aðrar plaseringar verða roknaðar við korrektión.
Telvað verður í Havnar Telvingarfelag (R. C. Effersøesgøta).
Luttøkugjald: 100 kr. fyri vaksin, unglingar 50 kr. Verður goldið á staðnum.
Vinarliga møt í góðari tíð, kappingin byrjar kl. 14!
Tilmelding i seinasta lagi fríggjadagin 29 des. kl. 18.00 á:
faroechess@faroechess.com ella smsa til 22 14 22, navn + rating og føðidato.
Havnar Telvingarfelag


text:
OL 2016: 4. umfar – Sterkir íslendingar
Tað gjørdist júst so stríggið, sum fryktandi var fyri, tá ið Føroyar telvaðu móti Íslandi í Baku í dag. Helgi Dam Ziska var á 1. borði tann einasti av føroyingunum, sum var mentur at standa sterku og væl útbornu íslendingunum kurl. Á øllum hinum borðunum vórðu okkara menn trýstir aftur í verjustøðu. Teir royndu sum frægast at spjálka, men til fánýtis. Teir treiskaðust kortini væl og leingi, og ikki fyrr enn fimm tímar vóru farnir, løgdu Jóan Hendrik og Sjúrður kongin.Les meira »
OL-liðið: Tryggur sigur á Jersey
I 3. runde ved OL i Baku blev det som forventet til en stor sejr over Jersey. Helgi vandt et parti, hvor modstanderen hurtigt lavede en unøjagtighed. Derefter fik vi en typisk sicilianer, hvor sort tidligt får sikret kongen og spiller på de svagheder, som hvid pådrog sig i sit forsøg på at angribe. Helgi fik godt spil på dronningefløjen, og da modstanderen havde fået stillet alle sine brikker op til forsvar der, svingede Helgi hurtigt og fikst angrebet over mod hvids konge, der stod ene og alene uden mulighed for at forsvare sig. Jeg brugte endnu en gang et forslag fra vores holdkaptajn, GM Branko Tadic. Da vores analyse endte efter 10 træk, havde jeg allerede næsten afgørende fordel. I hele partiet stod modstanderens løber på c8, fordi han ikke kunne flytte bøderne på b7 og d7. Da han endelig forsøgte at spille d6, tabte det øjeblikkeligt. En sådan …Les meira »
OL 2016: Vit møta Íslandi
Eftir stórsigurin á Jersey í dag er greitt, at Føroyar fáa Ísland í fjórða umfari á talvolympiaduni í Aserbadsjan í morgin mánadagin. Tað verður vorðið sum avbjóðing. Ísland hevur ríka talvsøgu og hevur verið fremsta talvtjóð í heiminum eftir fólkatalinum. Glæsisligasta tíðarskeiðið í íslendskari telving mundi vera í 80-unum. Tá mannaðu teir seg við stórmeistarum á hvørjum borði, og endaðu nummar fimm á talvolympiaduni í Dubai í 1986.Les meira »
OL 2016: Talvini frá 3. umfari: Jersey – Føroyar
OL 2016: 3. umfar: Ruddiligur sigur
Føroyar vunnu í dag 3½-½ á Jersey í triðja umfari á talvolympiaduni í Aserbadsjan. Jóan Hendrik Andreasen vann fyrst á 3. borði. Okkara maður var við svarta fólkinum ágangandi í fronsku byrjanini, og fekk straks góða støðu. Hann herjaði á kongsmegin, mótstøðumaðurin tók eina offraða finnu, men hon var eitrað, og so var ballið búið.Les meira »
OL-liðið: Bulgaria
Det var så tæt på….Les meira »
OL 2016: 2. umfar: 1-3 móti Bulgaria
Tað gjørdist ein fínur dagur hjá føroyska talvlandsliðnum í Baku í dag. Eitt stig móti sterka bulgarska liðnum er væl og virðiliga góðkent, og at Helgi Dam Ziska fær remis móti so sterkum telvara sum Topalov, er einki minni enn eitt bragd. John Rødgård vísti eisini vegin við enn einum lýtaleysum avriki. Remis við svørtum móti sterkum stórmeistara – og kanska stóð John enntá betri? 3. og 4. borð taptu, men serliga Sjúrður spjálkaði væl og leingi, áðrenn hann legði kongin. Samanumtikið ein sera góður dagur.Les meira »
OL 2016: Talvini frá 2. umfari: Føroyar – Bulgaria
Talvolympiadan vorðin ómetaliga stór
Samrøða við Suna Merkistein í KVF. Tað eru næstan øll heimsins lond, sum eru umboðað á talvolympiaduni.Les meira »


text:
ÚTBJÓÐING: Við hesum verður arbeiðið viðvíkjandi avgrevstri fyri nýggja H-bygninginum á Landssjúkrahúsinum boðið út í almenna lisitatión.
Arbeiðið fevnir um at grava av og burturbeina umleið 10.000 m3 av leysum tilfari.
Lisitatiónin verður á Landsverki, Tinghúsvegi 5, FO-110 Tórshavn, hósdagin 12. februar 2015, kl. 15.00.
Útbjóðingartilfarið verður útflýggjað talgilt á Keypsportalinum, og verður tað sent út týsdagin 20. januar 2015. Bjóðandi kunnu fáa tað umvegis Keypsportalin her
Ástaðarfundur verður hósdagin 29. januar 2015. kl. 10.00. Møtt verður við Leiðbeiningina á Landssjúkrahúsinum.
Byrjað verður mánadagin 23. februar 2015. kl. 15.00
Arbeiðið skal verða liðugt hósdagin 27. juli 2015. kl. 12.00
Spurningar í sambandi við prosjektið kunnu sendast skrivliga til sose@lv.fo fram til mánadagin 2. februar 2015 kl. 17.00. Innkomnir spurningar verða svaraðir í seinasta lagi fríggjadagin 6. februar 2015.


text:
Grímur Kamban
Grímur Kamban var sambært Føroyingasøgu fyrsti víkingur at seta búgv í Føroyum. Roknað verður við, at hetta hendi umleið ár 825. Sambært Dicuil búðu tó írskir munkar í Føroyum áðrenn Grímur Kamban setti búgv í Føroyum.
Fyrsta vers í Føroyingasøgu greiður stutt frá búseting Grím Kambans í Føroyum:
- Maður er nevndur Grímur Kamban; hann var fyrsti maður, ið setti búgv í Føroyum. Men á døgum Haralds Hárfagra flýddi stór mannfjøld undan harðræði hansara; summir settust í Føroyum og bygdu har, men summir leitaðu í onnur óbygd lond.
Aðrar frásagnir eru ikki í Føroyingasøgu um Grímur Kamban. Føroyingasøga verður tó mett at hava skeiva tíðarfesting ísv. Harald Hárfagra, tí abbasonur Grím Kambans, Tórálvur Smør, sambært Landnámabók var við á rannsóknarferðini hjá Flóka Vilgerðarsson til Íslands áðrenn ár 874, og landnám Grím Kambans í Føroyum tí má hava verið um hálva øld áðrenn ferð Tórálvs.
Fornavnið Grímur er av norrønum uppruna, meðan eftirnavnið Kamban verður mett at vera av keltiskum uppruna. Summir granskarar meta tí, at føroyska landnámi kom ikki beinleiðis frá Noregi, men umvegis norrøn niðursetuøkir á keltiskum øki, til dømis Hetlandi, Hebridunum ella Írlandi.
Vanligt er at siga, at Grímur Kamban setti búgv í Funningi í Eysturoynni.
Gøtan Gríms Kambans gøta í Havn er uppkallað eftir Grími Kamban.
Keldur[rætta | rætta wikitekst]
- Færeyínga Saga eller Færøboernes Historie i den islandske Grundtext med færøisk og dansk Oversættelse / udgiven af Carl Christian Rafn (1832). Tórshavn: Offset-prent, Emil Thomsen, 1972 - 284 s.
- Føroyingasøga / útløgd úr íslandskum av V. U. Hammershaimb. Tórshavn, 1884. 137 s.
- Føringasøga / útløgd og umarbeid av nýggjum av C. Holm Isaksen. Tórshavn: 1904. 116 s.
- Færeyingasaga. Den islandske saga om færingerne / på ny udgiven af Det kongelige nordiske oldskriftselskab. Keypmannahavn: Det kongelige nordiske oldskriftselskab, 1927. - xix, 84 s.
- Føroyingasøga / umsett hava Heðin Brú og Rikard Long. Tórshavn: Skúlabókagrunnurin, 1962 - 105 s.
- The Faroe Islanders' saga / translated and annotated by George Johnston; edited by Michael Macklem; drawings by William Heinesen. Ottawa: Oberon Press, 1975. - 144 s.


text:
Helsinki
Helsinki (svenskt: Helsingfors) er høvuðsstaður í tjóðveldinum Finnland. Hann er vakur býur við beinum gøtum og nógvum prýðiligum húsum. Í býnum er universitet, og har er stórt fornminnissavn. Annars er hann mettur at vera størsti ídnaðarbýur í Finnlandi. Í býinum er eisini óføra góð havn, og fram við havnalagnum er sølugøta, har fólk selja grønmeti, frukt, fisk og blómur. Í Helsinki eru mong spennandi og nýmótans hús bygd soleiðis, at tey hóska saman við tí gamla og skapa ein serligan finskan byggistíl.
Høvuðsstaður Finnlands er út ímóti havinum og liggur opin og frítt fyri. Í Finnlandi er meginlandaveðurlag. Í Helsinki er miðalhitin kaldasta mánaðin -5 °C og heitasta +18 °C.


text:
Skúlabyrjunarguðstænasta í Vestmanna kirkju
mentan11-08-2017 - 12:01 - Jóanis Nielsen
Skúlabyrjunarguðstænasta í Vestmanna kirkju.
Sunnudagin 13.august, sum er 9. sunnudagur eftir tríeindardag, kl. 11.00, fara vit aftur at bjóða øllum teimum, sum fara í skúla eftir summarfrítíðina til guðstænstu í Vestmanna kirkju. Tit eru vælkomin at taka skúlatasku - við innihaldið - við í kirkju. Prædikan verður barna- og ungdómsvinarlig, vit fara at syngja kendar sálmar og sangir. Øll eru hjartaliga vælkomin, eisini tey undir og yvir skúlaaldur. Marjun í Kálvalíð prædikar.
Vit síggjast sunnudagin kl. 11.00.
Vestmanna kirkja.


text:
Lýsingar kunnu bíleggjast við at ringja til Birgir Waag Høgnesen á 28 44 44 ella høvuðsnummarið 20 77 77.
Prísir fyri útvarpslýsingar á R7 Kringvarp
Galdandi frá 1. mai 2016
Lýsingarpakkar
Ein lýsingarpakki er eitt ávíst tal av framleiðslum ið vera varpaðar eitt ávíst tal av ferðum.
Prísir (u/mvg):
- 150 kr. fyri hvørja varping (spot)
- 500 kr. fyri hvørja framleiðslu
Ein lýsingarpakki skal, í minsta lagi, vera 10 varpingar (spot) og 1 framleiðsla.
Lýsingarpakkar skulu brúkast innan 12 mánaðar eftir at avtalan er váttað. Lýsingar, ið ikki eru brúktar innan freistin er farin, fella burtur uttan endurgjald til kundan.
Fastgjaldsavtalur
Ein fastgjaldsavtala er ein lýsingaravtala, har kundin, fyri eitt fast mánaðargjald, fær eitt ávíst tal av lýsingum og lýsingaframleiðslum. Óbrúktar lýsingar verða ikki endurrindaðar, men kunnu flytast til næsta mánaða.
Sáttmálaskeiðið er 6 mánaðar.
Prísir (u/mvg):
- 100 kr. fyri hvørja varping (spot)
Ein fastgjaldsavtala skal, í minsta lagi, vera 10 varpingar (spot) um mánaðin. Við øllum fastgjaldsavtalum er 1 ókeypis lýsingaframleiðsla um mánaðin, harumframt fær kundin eina eyka framleiðslu fyri hvørjar 20 varpingar kundin bíleggur.
Annað
Er tørvur á fleiri framleiðslum, ella broytingum í verandi framleiðslum, er prísurin 500 kr. fyri hvørja ferð.
Setur lýsingin serlig krøv til framleiðsluna, t.d við fleiri røddum, eru tit vælkomin at ringja til Birgir á 28 44 44 ella høvðusnummari 20 77 77.
Vanligar lýsingar kunnu í mesta lagi vera 35 sek. til longdar, og í mesta lagi 60 orð.
Fyrivarni verður tikið fyri villum og møguligum prísbroytingum.
Lýsingar kunnu sendast til: lysing@r7.fo


text:
Naksos
Naksos (Grikskt mál: NάEoς) er ein oyggj í Grikkalandi. Oyggin er tann størsta í oyggjabólkinum Kykladunum við 429 km2 í Egearahavinum. Har eru tvær kommunur á Naksos Naksos og Drymalia. Tann størsti býurin og høvuðstaðurin á oynni er Chora ella Naxos býur, við 6.533 íbúgvum (2001). Tær størru bygdirnar eru: Filoti, Apiranthos, Vivlos, Agios Arsenios, Koronos og Glinado. Naksos er ein vælumtókt ferðavinnu oyggj við lætt atkomuligum støðum við foraldarminnum. Har eru góðar strendur, tær flestu eru tætt við høvuðsbýin, nevnast kunnu Agia Anna, Agios Prokopios, Alikos, Kastraki, Mikri Vigla, Plaka og Agios Georgios. Naksos er tann mest fruktagóða oyggin av Kykladuoyggjunum. Har er nokk av vatnið, eisini tá tað er vatnmangul á grannaoyggjunum. Zeus Fjallið (1003 metrar) er tað hægsta í Kykladunum, tað sær út til at tað ger at tað regnar meira á Naksos enn á hinum oyggjunum. Hetta merkir, at landbúnaður er ein týdningamikil vinna á Naksos, avgrøðirnar eru ymisk sløg av frukt og grønmeti, og neytahald er eisini á oynni. Naksos er tann av Kykladuoyggjunum, sum klárar best at framleiða til egið brúk. Naksos er kent fyri síni eplir í restini av Grikkalandi.


text:
Fjarskiftiseftirlitið hevur tikið eina rættiliga ógvusliga avgerð, sum tvingar Føroya Tele at lata øðrum somu rættindini at brúka TotalView skipanina – og forboð verður at selja telefoni saman við TotalView, hýsing og NetTalu
Føroya Tele fær sum vátan frammaná av Fjarskiftiseftirlitinum, sum hevur givið Vodafone viðhald í eini rættiliga umfatandi kæru av Føroya Tele samtamtakinum.
Almenna partafelagið Føroya Tele er ikki tann fyritøka hon einaferð var, og hevur í dag eitt nógv meira umfatandi virksemi, sum umframt at fevna um vanliga net- og telefonsølu, eisini umfatar Formula, sum millum annað framleiðir TotalView og hýsir netloysnum, og Vikmar, sum framleiðir netloysnir á sjónum.
Hetta hevur givið Føroya Tele fleiri fyrimunir í kappingini um føroysku kundarnar, tí Vodafone fevnir langt frá líka víða. Og av tí at Føroya Tele er so dominerandi á marknaðinum hevur Fjarskiftiseftirlitið rætt at fara inn at stýra virkseminum, so tann lítli í hesum samanhangi, Vodafone, ikki verður heilt kroystur av teimum spennandi marknaðunum fyri vinnutænastum.
Og tað er júst tað Fjarskiftiseftirlitið nú ger. Fjarskiftiseftirlitið hevur verið inni í málinum rættiliga leingi eftir eina kæru frá Vodafone, og hoyringar hava eisini verið. 8. november í ár fingu partarnir seinastu avgerðina hjá Fjarskiftiseftirlitinum til hoyringar, men hon verður neyvan broytt stórvegis.
Stendur avgerðn við, fer Føroya Tele víðari við málinum, sambært Hans J. Langgard, kundastjóra í Føroya Tele.
Lesið alla søguna HER


text:
Tað brestur fyri nev við skansabryggjuna. Nú er so mikið av tilfari fylt inn móti verandi brimgarði, at tey kunnu seta hol á arbeiðið at javna út móti komandi útfyllingini. Víddin á nýggju útbyggingini verður um 95.000 fermetrar og um 900 bryggjumetrar, við 15 metra dýpi verða tøkir.
Í summar vórðu boyur lagdar fyri at avmerkja og tryggja arbeiðsøkið og eisini ein grøn siglingarboya kom at leiða ferðsluna fram við arbeiðsøkinum.
Nýggja siglingarleiðin elvdi hjá summum til miklan iva og knyklar í brýr, tá fyrsta grindin kom inn móti arbeiðsøkinum. Fór grindin at halda sjóreglurnar og hvørju megin boyuna skuldu bátarnir halda seg?
Sum ikki eina ferð bleiv tað til eitt sindur av hvørjum og alt spældi væl av.
Havnaútbyggingin verður væntandi liðug út móti ársloki 2019


text:
"Hann svaraði honum: 'Tú skalt elska Harran Gud tín av øllum hjarta tínum, av allari sál tíni og av øllum huga tínum.' Hetta er hitt stóra og fyrsta boðið. Men annað er hesum líkt: 'Tú skalt elska næsta tín sum teg sjálvan.' Á hesum báðum boðum hvíla øll lógin og profetarnir ." Evangeliið eftir Matteus 22:37-40
"Man HARRANUM líka veðrar í túsundtali, oljuløkir í tíggjutúsundtali? Skal eg lata hin frumborna mín fyri misbrot mítt, lívsfrukt mína sum syndoffur fyri sál mína?" Hann hevur opinberað tær, menniskja, hvat gott er! Hvat annað krevur HARRIN av tær, enn at tú skalt gera rætt, fegin vísa kærleika og liva eyðmjúkt við Gudi tínum! " Mika 6:7-8
"Men verið gerarar orðsins og ikki bert hoyrarar tess - við tí dára tit tykkum sjálvar! Tí um onkur er hoyrari orðsins og ikki gerari tess, er hann eins og maður, ið hyggur at náttúrliga andliti sínum í spegli. Hann hyggur at sær sjálvum og fer síðani avstað og gloymir alt fyri eitt, hvussu hann sá út. Men tann, sum skoðar inn í fullkomnu lóg frælsisins - og heldur á við tí, so at hann verður ikki gloymskur hoyrari, men gerari verksins - hann skal vera sælur í verki sínum. Um onkur heldur seg dýrka Gud - og heldur ikki tungu sína í teymum, men dárar hjarta sítt - gudsdýrkan hansara er til einkis. Rein og lýtaleys gudsdýrkan fyri Gudi og Faðirinum er hetta: At vitja faðirleys og einkjur í trongd teirra, og at halda seg ódálkaðan av heiminum. " Bræv Jákups 1:22-27
"Endin á øllum, nú ið alt er hoyrt, er hetta: Óttast Gud og halt boð Hansara! Tað er tað, ið hvørt menniskja eigur at gera. Tí Gud skal draga til dóms eitt og hvørt verk, táið Hann dømir alt tað, ið loynt er, tað veri nú gott ella ilt. " Prædikarin 12:13-14


text:
Vegleiðing er til 9.fl. og 10.fl. (Skrivlig próvtøka)
Til allar skrivligar royndir og próvtøkur skulu næmingar 9.fl. og 10.fl. brúka eyðkennisstrong. Eyðkennisstrongurin er settur saman av: skúlanummari(081), lærugreinastytting, lærugreinastigi, brúkaramerki og navni próvtakarans.
Dømi um eyðkennisstrong:
Føroysk framseting í 9.fl., og næmingurin eitur Hans Hansen:
081-FØR-fra-9fl-9a-hh1905s7-Hans Hansen
Lærugreinastyttingar:
DAN-fra-9fl Danskt, framseting 9. flokkur
DAN-mál-9fl Danskt, mállæra 9. flokkur
DAN-fyr-9fl Danskt, fyrisøgn 9. flokkur
DAN-les-9fl Danskt, lesifatan 9. flokkur
DAN-fra-10fl Danskt, framseting 10. flokkur
ENS-fra-9fl Enskt, framseting 9. flokkur
ENS-mál-9fl Enskt, máluppgáva 9. flokkur
ENS-fra-10fl Enskt, framseting 10. flokkur
FØR-fra-9fl Føroyskt, framseting 9. flokkur
FØR-mál-9fl Føroyskt, mállæra 9. flokkur
FØR-fyr-9fl Føroyskt, fyrisøgn 9. flokkur
FØR-les-9fl Føroyskt, lesifatan 9. flokkur
FØR-fra-10fl Føroyskt, framseting 10. flokkur
STØ-gre-9fl Støddfrøði, greiðslurokning 9. flokkur
STØ-fim-9fl Støddfrøði, fimisrokning 9. flokkur
STØ-gre-10fl Støddfrøði, greiðslurokning 10. flokkur
Forrit á teldunum:
Allir næmingar hava atgongd og skulu brúka Office365 (WORD) - leinkja >trýst her og leinkja til WISEFLOW - trýst her
Kagi:
Chrome ella Firefox
Skriviforrit:
Word í Office365
Flash:
Adobe Flash Player, útgáva 12.0 ella nýggjari (kann takast niður her: https://get.adobe.com/flashplayer/
Oyrnalurt
Allir próvtakarar skulu hava oyrnalurt við til skrivligu próvtøkurnar, tí tekstirnir verða lisnir upp umvegis teldu, ella tekstir kunnu á annan hátt hoyrast.
At goyma próvtøkuavrikið í PDF:
Allir próvtakarar skulu duga at goyma eitt skjal, sum er skrivað í einum skriviforriti, sum PDF-skjal
Próvtøkuavrik
Eyðkennisstrongurin skal tilskilast í øllum próvtøkuavrikum, sum verða latin til dømingar. Eyðkennisstrongurin skal tilskilast ovast á hvørjum arki. Øll ørk skulu vera talmerkt, t.e. síða 1 av X síðum, síða 2 av X síðum o.s.fr.
Innlating av próvtøkuavriki:
Próvtøkuavrikið verður sum PDF-skjal latið inn umvegis geyma ella á annan talgildan hátt til vaktirnar.
Skrivið við ”Times New Roman”
Yvirskrift við stødd 16, og tekstin við stødd 12
Reglumillumrúm 1.5 (halvanden linjeafstand)
Reglubrot skulu vísast við dupultum regluskifti
Breddin skal vera líka í høgru og vinstru síðu (lige margener)
Breddin skal vera 2,54 cm í høgru síðu og vinstru síðu. Høvd og fótur skulu eisini vera 2,54 cm. Hetta er standarduppseting
Vegleiðandi stílalongd:
Føroyskt og danskt:
8.fl 2600 – 3700 tekn við millumrúmum
9.fl 3700 – 4900 tekn við millumrúmum
10.fl 4900 – 6100 tekn við millumrúmum
Enskt:
8.fl 2100 – 2500 tekn við millumrúmum
9.fl 2500 – 3700 tekn við millumrúmum
10.fl 3700 – 6100 tekn við millumrúmum
Loyvt er at nýta teldutøkar orðabøkur og rættstavara. Gevið tykkum tíð at rætta stílin væl og virðiliga, so úrslitið gerst so gott sum gjørligt
Støddfrøði (Fimisrokning og Greiðslurokning):
Bæði í fimisrokning og greiðslurokning verða uppgávurnar loystar við hond. Eyðkennisstorngur skal tilskilast á øllum ørkunum,og øll innlatin ørk skulu vera leypandi talmerkt.
Krav til telduna:
Leiðregla er, at teldan neyvan má vera eldri enn 2 ár. Teldan skal kunna brúka forritini, sum eru nevnd omanfyri. Og skal hava dagførdan browsara (kaga) t.e. Chrome ella Firefox


text:
Svimjisamband Føroya
ÍSF-Húsið, Gundadalur 2
Postmoga 1329
FO-110 Tórshavn
Telefon +298 607559
Fax +298 317559
ssf@ssf.fo
Banki: BankNordik 6460 - 1518455
Skrivstovutíð:
Mána- og fríggjadag kl. 9.00-12.00
Stuðlar
Lýsingar
-
Amboð
Daily Archives: 15. January, 2010
Ungi Magnus Jákupsson nýtt føroyskt met í 400 blandað
Fyrsti dagurin á Reykjavíkar International Games er liðugur og gjørdist føroysku úrslitini sera góð. Okkara svimjarar komu víðari í 15 finalum, herav 8 A-finalum.
Veldug føroysk luttøka á Reykjavík International
Nú um vikuskiftið verður stór altjóða svimjistevna í Reykjavík, har millum annað 43 føroyskir svimjarar luttaka. Hetta verður ein avbjóðandi svimjistevna, har tey skulu kappast ímóti flestu av teimum bestu íslendsku svimjarunum, umframt einum norskum landsliði við sjálvum Alexander Dale … Continue reading


text:
Lagaligur bilverkstaður og vítt útsýni í lítla býnum Williams. Síðani tvær kvøldmyndir úr stórbýnum Flagstaff, onnur úr túninum hjá Granny's Closet og hin við vápnabúðina í grannalagnum (Myndir: Birgir Kruse)
Heima verður ofta tikið til orðafellið lívið á bygd. Ikki illa meint, men staðfestandi eitt avmarkað virksemi. Av teirri sjálvsøgdu orsøk, at her býr lítið av fólki. Eina tílíka bygd rendu vit okkum í ávegis til Grand Canyon. Bygdin eitir Williams og er eftir heimligari hagfrøði ein hampuligur býur við fleiri enn 3000 fólkum. Eftir at hava keypt bensin, heilsa uppá tveir bilsmiðir og fingið okkum ein kopp av kaffi, vóru vit øll samd um at koyra víðari til næsta stórbý, Flagstaff. Dygst við jarnbreytina skrivaðu vit okkum inn á Knights Inn og ótu náttura á Granny's Closet, lokalu matstovuni, har vit kundu velja borð við ella uttan stórskerm.
Tá náttin fall á eftir lokna máltíð, skiltu vit hví so fá vilja búgva við The Railroad Track. Hinvegin kunnu vit eisini siga, at Hank Williams vaks upp in a shack by the railroad track. Og bestu countrysangir eru jú um tok, ið koma og fara. Tí í náttini eru tað bara tvinnanda jarnbreytir, ið vita hvagar leiðin gongur. Restin er undir mánanum.
Spákandi framvið eini vápnabúð í myrkrinum í Flagstaff, kemur mær til hugs Mary Chapin Carpenter, ið einaferð gav út fløguna Shooting Straight In The Dark. Kanska var fløgan eitt aftursvar til George Strait. Frammanundan hevði hann sungið Trains Make Me Lonesome.
Við rullandi tokfloytum verða vit ruraði í blund í Flagstaff.


text:
Um tvey ár verður Føroya elsta arbeiðsmannafelag, Enigheden frá 1915, sum í 1932 skifti navn til Fylking, hundrað ár. Arbeiðsmannafelagið hevur sambært nummarleitaranum enn adressu í Valarabrekkuni, har sosialdemokratiska javnaðarvøggan stóð.
Seinastu fáu dagarnar hava vit verið vitni til, at á Tvøroyri verður fólkaræðið stigbent í støðugt nýggjar ættir. Fyrsta er, at kapitalurin vil sleppa at byggja út í loyndum. Næsta er, at ein lógligur, skilagóður og fakliga konstruktivur kærari verður hongdur út av myndugleikanum. “Nú vita vit, hvør kærarin er” sigur lokali myndugleikin um hann. Borgarstjórin, sum bara væntaði sær eina nøs, verður flogin heim úr útlondum í leiguflogafari at fundast við Varðan, tá støðan er greið. Hvør var rokningin, og hvør rindaði? Í dag sigur ein løgtingslimur, ættaður av sama stað, at hann talar fyri, at Varðans gudsmenn sleppa at bróta landsins lógir, tí teir skulu byggja út. Orsøkin er, sigur landspolitikarin, at tey, sum í dag mótmæla lógloysi, søgdu einki, tá Pubbin varð tikin í brúk. Millum snapsarnar syngja tey kanska um vøgguna, sóleygað og heita, lokala blóðið. Men úti um landið er ein fólkaræðisligur svullur um at breiða seg. Fylking er neyðugari enn nakrantíð.


text:
Veðrið var av tí allar besta í Klaksvík sunnudagin og lagt var upp til ein sera spennandi dyst, tá stóru kanónirnar í føroyskum kvinnufótbólti seinastu árini KÍ og EB/Streymur/Skála, brustu saman í Djúpumýru, í fyrru hálvfinaluni í steypakappingini.
Last Updated on mánadagin, 23. mai 2016 15:30
Sæð: 1947 ferðir
Sunnudagin er næstbesta liðið hjá Víkingi á vitjan við Margáir.
Hóast talan er um næstbesta liðið hjá Víkingi og besta liðið hjá okkum, so skal ongin vera í iva um, at hetta saktans kann gerast ein trupul dystur.
Last Updated on fríggjadagin, 20. mai 2016 14:39
Sæð: 1604 ferðir
Leygardagin vitjaði GizaHoyvík, og eftir at ikki hava vunnið í teimum tveimum seinastu dystunum, javnleik í landskappingini móti 07 Vestur og tap móti NSÍ í steypakappingini, var tað av alstórum týdningi, at vit aftur fingu ein sigur í skjáttuna.
Last Updated on týsdagin, 17. mai 2016 13:08
Sæð: 1526 ferðir
So er Giza/Hoyvík aftur við Margáir.
Teir vitjaðu eisini í 4. umfari, og tá gekk bara væl hjá okkum, hóast tað í løtum sá nokk so hættisligt út.
Last Updated on leygardagin, 14. mai 2016 08:11
Sæð: 1524 ferðir


text:
Torkil skrivaði søgu
Á in.fo kundu vit ígjár lesa, at tað hevur gingið væl hjá Torkil og nýggja felagið hjá honum, Team WeBike-CK Aarhus. Pætur Albinus skrivar:
"Tað hevur gingist væl hjá Torkili Veyhe, síðani hann í vetur skifti úr Odder CK til Team WeBike-CK Aarhus. Føroyski súkklarin, sum eisini gjørdi um seg á oyggjaleikunum síðsta summar, skrivaði fríggjadagin søgu við nýggja felagi sínum.
Tað var í kappingini Himmerland Rundt, at Torkil Veyhe vísti tenn og gjørdist nummar sjey út av teimum 198 súkklarunum. Góða úrslitið hevði við sær, at hann vann sær UCI-stig, og vóru hetta fyrstu UCI-stigini í søguni hjá Team WeBike-CK Aarhus.
Eisini í gjár luttók hann í UCI-kapping, hesaferð í Skive. Torkil var óheppin – hann punkteraði í einari avgerandi løtu og endaði tískil ikki ímillum teir fremstu."
Kappingarárið er júst byrjað. Ein góð byrjan hjá Torkil, og vit gleða okkum tí at fylgja við hvussu leikur fer næstu nógvu mánaðirnar.


text: Laðangarðsbóndin í Sumba hevði eina ferð tikið eina trøllagentu til sín, ið var undan einum steini á Skankafløtti. Hann setti hana til at veva bæði nátt og dag og loyvdi henni onga hvílu. Viðlagt var, at eingin skuldi nevna hana við navn; annars hvarv hon burtur aftur. Titil-táta æt hon. Til eina jólahøgtíð var hon deyðlúgvað av veving og tók so til at kvøða: »Titil-táta eiti eg, Titil-táta eiti eg!« (til at fáa einhvønn til at nevna seg). Eingin lætst um vón at svara til. So letur í einari arbeiðskonu: »Nakað situr hatta og tátar og tátar! Vita okur ikki, at tú eitur Titil-táta?« So var hon horvin úr vevinum við tað sama og sást ikki aftur.


text:
Vercelli
Vercelli (piemonesiskt mál:Versèj) er ein býur og kommuna í Italia. Í Vercelli búgva umleið 46.393 fólk (2012). Býurin liggur í Piemont í Norðuritalia. Vercelli er ein av elstu býunum í Norðuritalia. Sambært flestu søguligum keldum, so varð býurin stovnaður umleið ár 600 á.Kr. Býurin liggur við ánna Sesia á slættanum frá ánni Po, millum Milano og Torino.
Málini ið verða tosað í Vercelli eru italskt og piemonesiskt. Tann piemonesiska dialektin ið verður tosað í býnum verður rópt Varsleis.
Heimsins fyrsta fróðskaparsetur (universitet), ið var sett á stovn fyri almennar pengar, varð stovnað í Vercelli í 1228, men læt aftur í 1372. Í dag er ein lærdur háskúli har við deildum fyri bókmentum og filosofi, lærdi háskúlin er ein partur av Università del Piemonte Orientale. Harumframt er eisini ein fjarlestardepil, sum er ein partur av Politecnico di Torino.
Veðurlag[rætta | rætta wikitekst]
Vercelli hevur kaldar vetrar við mjørka, har meðalhitin liggur um 0,4 °C í januar, meðan hitin um summarið liggur um 23,45 °C í juli. Tað regnar mest um varið og um heystið. Torusláttur er mest vanligur um summarið.


text:
Føroyskur dansur og dansispøl fyri børn og øll dansiáhugað. Í steðginum saft og onkur kvæðasøga verður eisini at hoyra. Børn undir skúlaaldur kunnu luttaka saman við vaksnum. 21. apríl verður barnadansistevna á Sandi. Dansurin er hvørt mánakvøld frá kl 19-20, og er í tíðarskeiðnum frá 6. novembur til og við mánadag 12. februar. Samskipari: Jonnleif … Læs videre “Barnadansur og dansispøl”
Kvøldskúlin í Fuglafirði skipar fyri dansiskeiði fyri ung og vaksin. Hetta skeiðið er vælegnað til tey, ið vilja sleppa at læra seg enskan dans, foxtrot, vals og aðrar dansir. Skeiðið er hvønn týsdag frá kl 19-21, og er í tíðarskeiðnum frá 17. oktober til 13. februar. Tilmelding: Áshild Kjærbo, tlf: 265442 kostnaður: 400 kr Skeiðið … Læs videre “Dansiskeið fyri ung og vaksin”
Anna Egholm er virkin tónleikari bæði í Danmark og aðrastaðni. Hon hevur verið solistur við m.ø. DR Symfoniorkestret, Bergen Filharmonikerne og Malmø Symfoniorkester, og hevur luttikið á fleiri masterclasses hjá altjóða viðurkendum violinistum. Í løtuni tekur Anna masterútbúgving í Lausanne í Schweiz, har hon frammanundan hevur gingið 1 ár á bachelorutbúgvingini. Hini fyrru 2 bachelorárini … Læs videre “Klassisk konsert við Brahms Trio”
“Samrøður um film” er eitt kvøldskúlaskeið í 5 pørtum við serstøkum filmsýningum, ætlað øllum við áhuga fyri filmi og søguni handan eina ávísa filmsframleiðslu. Prátað verður við ymisk filmsfólk, sum onkursvegna hava sett síni spor. Triðja kvøldið í røðini verður 1. mars 2018, kl. 20.00, tá ið leikstjórin Katrin Ottarsdóttir er gestur við fyrsta feature … Læs videre “Samrøður um film: Atlantic Rhapsody”
Í samband við at Eyðun lat úr hondum sína triðju solo fløgu síðsta summar, Dagur legst at degi, verður nú farið ein túr runt landið við bólki at framføra nýggjar og eldri sangir. Eyðun hevur útgivið tilfar síðani 1984, tá hann sum blaðungir slapp uppí part á fyrstu Frændur útgávuni. Síðani eru nógvir sangir komnir … Læs videre “Útgávukonsert við Eyðun Nolsøe”
Toke Lund Christiansen: Tvørfloyta Birgitte Schnakenburg: Klaver Atgongumerkið kunnu fáast við dyrnar og kosta 50 kr Dyrnar opna kl 15.30
Ragnar Olsen: Guitar Tónleikur eftir Kára Bæk, Alexander Tansmann og Domencio Scarlatti Ragnar Olsen er útbúgvin guitaristur við diplom frá Esbjerg Musikkonservatorium við Jørgen Bjørslev sum lærara. Eftur loknan lestur hevur Ragnar m. a. lisið víðari hjá Timo Korhonen í Finlandi. Seinastu árini hevur Ragnar luttikið á ymiskum skeiðum í … Læs videre “Summartónar: Ragnar Olsen”
Pierre Dørge: Orkesturleiðari og spælur guitar og tibetiskt conch horn Gunnar Halle: Trumpet Anders Banke: Klarinett og Bassklarinett Jacob Mygind: Sopran og Tenor saxofon Kenneth Agerholm: Trombone Irene Becker: Keyboard Thommy Anderson: Bass Ayi Solomon: Percussion Martin Andersen: Trummur Atgongumerkið kostar 50 kr og kann keypast við dyrnar Dyrnar lata upp kl 19.30
Øssur Bæk: Violin Páll Sólstein: Horn Jóhannes Andreassen: Klaver Tónleikur eftir: Petersen, Bæk og Brahms Atgongumerkið fæst við dyrnar og kostar 50 kr Dyrnar opna kl 19.30
Vera Kondrateva: Vocal, Percussion Heðin Ziska Davidsen: Guitar Kristian Blak: Piano Mikael Blak: Bass Atgongumerkið fæst við dyrnar og kostar 50 kr Dyrnar lata upp kl 19.30
Jóhannes Andreasen: Klaver Atgongumerkið fæst við dyrnar og kostar 50 kr Dyrnar opna kl 19.30
Nicoletta Favari: Klaver Christopher Salvito: Percussion Atgongumerkið fæst við dyrnar og kostar 50 kr Dyrnar opna kl 19.30
Martin Myhre Olsen: Saxofon Kjetil André Mulelid: Klaver Bárður Reinert Poulsen: Bass Simon Olderskog Albertsen: Trummur Atgongumerkið fæst við dyrnar og kostar 50 kr Dyrnar opna kl 19.30


text:
Nú semja er gjørd í samgonguni um uppskotið til nýggja fiskivinnuskipan, hevur verið ført fram, um talan framvegis er um eina fiskivinnunýskipan, sum samgonguflokkarnir fóru til val uppá, ella um talan er um regulering ella tillaging av verandi skipan.Høgni Hoydal fiskimálaráðharri segði í samrøðu við Norðlýsið 2. mai, at fólk kundu sjálv meta um, hvørt talan er um eina fiskivinnunýskipan ella eina tillaging av verandi skipan.
– Men tá eg hugsi um alla tilgongdina við teimum málum, sum vit hava sett okkum, og um, hvussu langt vit eru komin í hesum máli, so er mín niðurstøða, at vit eru komin ómetaliga langt. Vit hava bíðað í eini 10 ár eftir einari nýskipan, og eg vildi sagt, at tað er ein niðurgerðing ímóti vinnuni at siga, at hetta ikki er ein nýskipan.
– Talan er um ein heilt nýggja hátt at umsita okkara stovnar burðardygt, talan er um krøv um virðisøking og landing av fiski, útbjóðing av fiski, tá hann er veiddur, ein stórur partur fer á uppboði, ásetingar viðvíkjandi manningum o.tíl., segði Høgni Hoydal í samrøðu við Norðlýsið.
Eftir at semja er gjørd í samgonguni um nýskipanaruppskotið verður lógaruppskotið gjørt klárt at leggja fyri tingið. Hetta verður væntandi gjørt í næstu viku, upplýsir Høgni Hoydal landsstýrismaður.
Semjan um fiskivinnunýskipan
Eftir at uppskotið til nýggja fiskivinnuskipan varð lagt fram alment og sent til hoyringar hjá øllum avvarðandi pørtum, er samgongan samd um at gera hesar tillagingar, broytingar og nágreiningar í uppskotinum:
1. Atgongd at fiska og útboð:
Skipanin verður gjørd einfaldari:
– Av kvotunum í 2018 til føroysk skip av uppsjóvarfiski (makreli, norðhavssild og svartkjafti) og av botnfiski í Barentshavinum, á Flemish Cap og í Eysturgrønlandi, verða 25% boðin út á uppboðssølu sum styttri og longri loyvi, meðan 75% verða atgongd hjá teimum, sum eru í vinnu.
– Hetta býtið er galdandi, tá ið kvoturnar eru ájavnt ella undir kvotunum í 2018.
– Tá ið kvoturnar vaksa upp um tað, ið tær eru í 2018, verður tann økti parturin av kvotunum boðin út sum stutttíðarloyvi, ella Løgtingið ger av, hvussu bjóðast skal út millum styttri og longri loyvi.
– Fyri norðhavssild verða atlit tikin at, at kvotuparturin hjá Føroyum er søguliga høgur, og ein lutfalsligur partur verður settur av til royndir og menningarkvotur.
– Fyri botnfisk undir Føroyum, onnur fiskirættindi og nýtt tilfeingi, verður skipanin við útboði og atgongd sum í uppskotinum.
2. Tilfeingisgjald:
– Tilfeingisgjald verður sett á tað, ið ikki er í útboði, sum tryggjar, at tey, ið hava atgongd at fiska, gjalda tilfeingisrentuna til landið.
3. Mørk fyri miðsavning (antitrust):
– Markið fyri, hvat einstakar fyritøkur kunnu hava atgongd til av savnaðu føroysku fiskirættindunum, verður sett til 17,5%.
– Harafturat verður antitrustmark sett fyri hesar tríggjar høvuðsfiskiskapir:
– Uppsjóvarfisk: 20%.
– Botnfisk undir Føroyum: 20%.
– Fiskiskap á fjarleiðum: 20%.
– Antitrustmørkini eru ikki aftureftirvirkandi og ikki galdandi fyri at bjóða upp á stutttíðarrættindi.
4. Uppboðssøla av veiddum fiski:
– 20% av veidda fiskinum skal bjóðast út um góðkenda uppboðssølu til føroysk virkir. Skipanin skal eftirmetast árliga.
5. Royndar- og menningarkvotur:
– Partur av føroysku fiskirættindunum verða settar av til royndar- og menningarkvotur.
– Treytirnar fyri hesum verða lýstar nágreiniliga, alment og gjøgnumskygt og fevna um atlit til virðisøking og til at menna økir í landinum vinnuliga.
6. Kvotuskipan fyri botnfisk undir Føroyum:
– Kvotur verða ásettar fyri tosk, hýsu og upsa sambært uppskotinum.
– Onnur fiskasløg verða ásett við kvotu eftir tí, ið varð fiskað seinasta fiskiár.
– Tá ið stovnsmetingar og umsitingarætlanir eru gjørdar, skulu tær fylgjast.
– Tryggjað verður, at umrokningar frá fiskidøgum til kvotur eru so rættvísar sum gjørligt í mun til tey vinnurekandi, at atlit verða tikin at serligum umstøðum, og at tillagingin kann fara fram smidliga.
7. Staðfestingar:
– Aðrar meginreglur vera sum í uppskotinum og ætlanum fyri nýskipanina, harundir:
– Ásetingar um stovnsrøkt og umsitingarætlanir.
Ásetingar um manningarviðurskifti, har sáttmálarnir hjá føroyskum manningarfeløgum skulu fylgjast, manning skal gjalda skatt í Føroyum og hava arbeiðs- og uppihaldsloyvi.
– Ásetingar um útlendskan ognarskap, ið skal minkast burtur eftir fýra árum.
– Ásetingar um, at alt av fiskinum skal takast til lands við eini tillagingartíð á 4 ár.
– Ásetingar um 8- ára gildistíð á loyvum við árligari eftirmeting.
– Ásetingar um brúksskyldu, krøv um at landa fisk í Føroyum v.m.
8. Eftirlit og nágreiningar:
– Eftirlitið – bæði á sjógvi og á landi – verður styrkt munandi, harundir við allari landing bæði innlendis og uttanlands og við útblaking á sjógvi.
– Møguligt góðskueftirlit verður knýtt saman við hesum.
– Fyri veiði, ið er uttanfyri kvotu, og sum skal avreiðast, verður tryggjað, at manningin hevur fyrimun av at taka alla veiði til lands.
– Krøvini verða styrkt um, at til tess at taka lut og bjóða seg fram, skal ein hava búð og goldið skatt í Føroyum í ávíst tíðarskeið.
– Nágreiningar verða gjørdar, ið skulu forða fyri møguligum proformaskipanum við skipum og manning.
Lógaruppskotið verður nú tillagað og eftirkannað sambært hesi semju og lagt fyri Løgtingið í komandi viku.
Semjan, sum her er almannakunngjørd, er undirskrivað í Tinganesi 2. mai av Høgna Hoydal, Aksel V. Johannesen og Poul Michelsen.
—————–
Álitið um nýggja fiskivinnuskipan, sum varð lagt fram í oktober 2016
Upprunaliga uppskotið til løgtingslóg um fyrisiting av sjófeingi, sum varð almannakunngjørt í mars 2017


text:
Sambært Dahle verður nú arbeitt við at finna út av, hvussu hetta skal gerast reint praktiskt við visum og øðrum. Hann sigur, at støða tí ikki er tikin til, hvør ið skal sleppa fyrst heim.
– Tað er møðsamt, tá tað dregur út so leingi, sigur Ketil Ervik, sum er skipari á Remøy.
– Vit hava millum annað ein, sum skuldi verið heima til barnadóp hjá soninum, sigur hann.
Fiskivinnudirektoratið gloymdi at krossa av
Trolarin liggur fyri akker út fyri Murmansk. Har hevur hann ligið, síðani russiska vaktar- og bjargingartænastan gekk upp á skipið, tá tað var á veg út úr russiskum sjógvi 10. mai.
Norska Fiskivinnudirektoratið hevur viðgingið, at tey av misgáum ikki krossaðu av fyri rækjuveiðu fyri rækjutrolaranum í umsókn síni til russisku myndugleikarnar. Ongin veit, nær manningin sleppur leys.
– Russisku rættarmyndugleikarnir hava funnið ein feil, sum teir vilja hava greiði á. Tað er í lagi, men tað skal ígjøgnum eina tilgongd í russisku skipanini. Tí tekur tað so drúgva tíð, sigur Odd Kristian Dahle.
Hann veit kortini at siga, at hýrurin er góður umborð á trolaranum.
– Teir eru góðir vinir, og teir hava sjónvarp og internet. Teir siga, at teir spæla kort og eta góðan mat, sigur hann.
– Átti at verið loyst fyri langari tíð síðani
– Tað er greitt, at tað byrjar at verða møðsamt at vera har, tá ongin loysn fæst. 13 dagar eru farnir nú, og onki hendir, sigur Odd Kristian Dahle.
Fiskebåt sigur, at tey hava javnan samband við skiparan á Remøy. Av tí at fleiri av manningini ikki hava pass við sær, eru teir noyddir at vera umborð á trolaranum alt samdøgrið.
– Nú kunnu vit bara vóna at fáa eina skjóta loysn, so skip og manning kunnu koma heim aftur og at skipið kann sleppa til fiskiskap aftur.
Kunningarstjórin í Fiskebåt sigur, at hann ikki veit um líknandi mál, men at málið í roynd og veru bara er ein bagatell.
– Talan er um ein formalitetsfeil, og tí høvdu vit væntað eina skjóta loysn. Hevði trolarin gjørt okkurt ólógligt, so hevði talan verið um eitt heilt annað mál.
Ein talsmaður fyri norska uttanríkisráðið sigur við NRK í einum telduposti at:
–Tað er umráðandi at leggja dent á, at málið er til viðgerðar í russisku rættarskipanini. Norsku myndugleikarnir fylgja við málinum. Uttanríkisráðið og aðalkonsulátið í Murmansk halda fram við at veita reiðarínum og manningini alla neyðuga hjálp.


text:
- Tíðindi, mentan og ítróttur
Hava enn ikki funnið eitt motiv
Løgreglan í Las Vegas dugir enn ikki at siga, hví Stephen Paddock skeyt og drap 58 fólk og særdi hundrað fólk á einari konsert mánadagin.
Løgreglan hevur kannað yvir 1000 spor í málinum. "Hetta hevur hjálpt okkum at fáa eina neyvari lýsing av manninum, men vit hava enn ikki eina forkláring av ella eitt motiv til gerðina", sigur Kevin McMahill, varasjeriffur hjá løgregluni í Las Vegas.
Løgreglan hevur millum annað kannað politisku áskoðaninar hjá Stephen Paddock, fíggjarligu støðu hansara, sosiala atburðin og kannað um hann var víðgongdur.
"Hesi viðurskiftini hava givið ábendingar um motiv í líknandi málum, men enn hava vit ikki funnið útav, hví Stephen Paddock framdi hesa ræðuligu gerðina", sigur Kevin McMahill um hendingina. Hendingin er skýrd at verða ringasta hópmyrðingina í USA í nýggjari tíð.
Stephen Paddock skeyt seg sjálvan, áðrenn løgreglan tók seg inn á hotelkamarið hjá honum.
Ákærin í málinum Steven B. Wolfson er sera bilsin um, at løgreglan enn ikki hevur funnið eitt motiv. Hann sigur við New York Times at í 99 prpsent av slíkum málum, roynir brotsmaðurin á onkran hátt at forklára og rættvístgera gerðina.
"Vit kunnu ikki góðtaka slíkar gerðir, men í flestu førum vita vit, hví tær vórðu framdar. Eg havi arbeitt leingi innan hetta økið, og eg kenni ikki til eina slíka ógvusliga gerð, har vit ikki vita, hví brotsmaðurin gjørdi tað", sigur Wolfson við New York Times.
Sí eisini


text:
Fundarfrásøgn frá bygdaráðsfundinum 2. juni 2017
Fundarfrásøgn frá bygdaráðsfundinum 2. juni er løgd út á heimasíðuni.
Fundarfrásøgnin frá bygdaráðsfundinum her.
Sumbiar Kommuna
Ruddingardagur 2017
Almennur ruddingardagur í kommununi leygardagin 17. juni 2017.
Skráin til bygdarráðsfundin 2.juni 2017.
Hesi mál verða viðgjørd á bygdarráðsfundi, fríggjadagin tann, 2. juni 2017. kl. 17.00.
Sumbiar Kommuna
Bygdarráðsfundurin er útsettur.
Bygdarráðsfundurin sum skuldi verða í kvøld 22. mai 2012 kl. 18.30, er útsettur.
Lýst verður nærri, nær næsti bygdaráðsfundur verður.
Sumbiar Kommuna
Ung í arbeiði 2017
Aftur í ár kunnu ungfólk melda seg til verkætlanina »Ung í arbeiði«, sum verður í viku 27 til og við viku 30. Umsøkjarin skal vera fyltur 13 ár 1. juni og ikki 18 ár 29. juli 2017.
Hegn og garðar í seyðaghøgum standi 14. mai
Sumbiar kommuna vil minna tey á, sum hava hegnskyldu, at allir bøgarðar í Sumbiar kommunu skulu vera í seyðahøgum standi í seinasta lagi tann 14. mai 2017.
Sumbiar kommuna


text:
Tíðindi
Navnið Fiskivinnuskúlin farið í søguna
Nú skulu tey, sum umtala skúlan, venja seg av við at siga "Fiskivinnuskúlin" og venja seg til at siga "Miðnám í Vestmanna" ístaðin. Leiðslan á skúlanum hevur í fleiri ár ynskt at broyta navnið, tí gamla navnið hevur verið beinleiðis misvísandi seinastu árini. Um mánaðarskiftið februar/mars komu so boð úr Mentamálaráðnum um, at landsstýriskvinnan tók undir við at broyta navnið til "Miðnám í Vestmanna". Hetta fegnast vit um, og sjálvan flaggdagin varð nýggja navnið saman við búmerkinum hongt á skúlaveggin omanfyri høvuðsinngongina. Skeltið er stórt, og sæst væl frá vegnum, sum gongur til bygdina.
Men tað tekur sína tíð at venja seg við ein nýggjan samleika. Ólavur Olsen, sum onkuntíð tekur eina hond í á skúlanum, sigur, at í hansara hugaheimi fer skúlin altíð at eita Fiskivinnuskúlin, so leingi hann livir, og helst eru tað fleiri við honum.


text:
Týsdagin 10. Oktober verður Altjóða Sálarheilsudagurin hátíðarhildin í Öström í Tórshavn. Altjóða Sálarheilsudagurin er eitt afturvendandi tiltak, sum verður hildið kring allan heim 10. Oktober á hvørjum ári.
Í ár verður konseptið tó eitt sindur øðrvísi. Í ár er tað ikki bara Sinnisbati, sum stendur fyri degnum, men fleiri feløg og stovnar sum arbeiða innan sálarheilsu, sum eru farin saman um at skipa dagin. Tí strekkir tiltakið seg yvir ein heilan dag, har fleiri upplegg um sálarheilsu, fyribyrging og arbeiðsumhvørvi verða at hoyra. Har verður tónleikur, teknikapping fyri børnum og básar, har fleiri feløg og stovnar kunna um teirra arbeiði, har høvi er hjá almenninginum fáa kunning og seta spurningar.
Vit eru nógvir aktørar á økinum, sum arbeiða sálarheilsufremjandi, fyribyrgjandi, við sjúklingum, avvarðandi, við recovery og við viðgerðum, og tí er tað nattúrligt at savna stovnar og feløg á økinum ein sovorðnan dag, so vit eisini vita av hvørjum øðrum og føroyingar vita av okkum, og síggja hvar tey kunnu veita sær kunning, vegleiðing og hjálp, um tørvur er á tí. Í ár verður eisini fyrsta ”Ársins sálarheilsuvirðisløn handað”.
Feløg og stovnar sum eru við á hendan dagin eru: psykiatriska depilin, Almannaverkið, Fountainhúsið, Reyða Krossur, Gigni, Heilsurøktarafelagið, Dugni, Fólkaheilsuráðið, Blái Krossur og Sinnisbati.
Opið á psykiatriska deplinum
Upphiting til 10. Oktober verður mánadagin 9. oktober 2017
Kl. 19:00: Opið á psykiatriska deplinum:
Stað: P40, Eirargarður 17, Tórshavn
Kl. 19:30: Framløga v/ Ole Wich, myndlistafólk “Ljóð, litir og bati” (á donskum): Forskning viser at helse og helbredelse fremmes, når akustik og de visuelle miljøer på de psykatriske afdelinger forbedres. Foredraget om P40 handler om de overvejelser og forbedringer, der er foretaget gennem det sidste år og der vises billeder af renoveringen.
Stað: Eirargarður 19, Tórshavn
Skrá fyri týsdagin 10.10.17
Kl. 13:00: Dyrnar lata upp á Öström.
Kl. 13:50: Róa Midjord, forkvinna í Sinnisbata bjóðar vælkomin.
Kl. 14:00: ”Hvat er ABC fyri sálarliga heilsu?”: Greitt verður frá hvat sálarlig heilsa er, og hvussu vit kunnu styrkja og røkja okkara sálarligu heilsu v/ Moniku Mohr, verkætlanarleiðari í Fólkaheilsuráðnum.
Kl. 14:30: Recovery spæla nøkur løg.
Kl. 14:45: Møguleikar á arbeiðsplássum fyri at rúma fólki við avbjóðingum v/ Jákup Mørk, fíggjarleiðari, Reyni Service, ársins rúmligi arbeiðsgevari 2017.
Kl. 15:15: Flóvin Viderø spælir nøkur løg.
Kl. 15:30: “Hvussu stóran part av sálarligari betran skyldast heilsuverkinum og psykiatriskum tilboðum – hvussu nógv skyldast øðrum faktorum so sum sosialt netverk og arbeiðsviðurskifti?“ v/ Suni Poulsen, sálarfrøðingur.
Kl. 16:00: ”Leitanin eftir at vera”: Gongdin at koma úr tunglyndi, at einki kunna, og síðani spakuliga arbeiða seg fram ímóti at virka í dagligdegnum og liva við sárinum v/ Katarinu Nolsøe.
Kl. 16:15: Døgg Nónsgjógv spælir nøkur løg
Kl. 16:30: Fountainhúsið, arbeiðsrættað tilboð til fólki við sosialum og sálarligum avbjóðingum: “Eitt virkið lív” - Sigursól Margrethardóttur sigur sína søgu.
Kl. 17:00: Steðgur + kaffi + básar.
Kl. 17:30: “Hví skal sálarheilsa á tímatalvuna?”
Ongantíð áður hava vit lagt størri dent á trivnað í skúlum og stovnum. Kortini økist parturin av børnum og ungum, sum hava sálarligar avbjóðingar. Í upplegginum víðkar Gitte um trivnaðarhugtakið og vísir á, hvat skúlar og stovnar skulu arbeiða miðvíst við fyri betra um sálarheilsuna hjá børnum og ungum og á hendan hátt fyribyrgja, at tey fáa sálarligar trupulleikar. v/ Gitte Klein, útbúgvin lærari og Master í Positivari sálarfrøði.
Kl. 18:00: Rebekka Petersen og Líggjas Olsen spæla nøkur løg.
Kl. 18:15: Ársins Sálarheilsuvirðisløn verður handað (Sinnisbati).
Kl. 20:00: Takk fyri hesuferð - síggjast í 2018!
Drekkamunnur og søtt til góman verður at fáa.
Tiltakið byrjar kl. 13, og tað er ókeypis. Øll eru vælkomin.
Feløg og stovnar, sum hava hug at hava ein bás hendan dagin, eru vælkomin at seta seg í samband við Lauru Apol, aðalskrivara í Sinnisbati við at ringja á 597913 ella við at skriva til laura.apol@sinnisbati.fo. At hava bás er ókeypis.


text:
Gunnvá Tróndardóttir hevur sklerosu. Heilivágurin, hon tekur, gevur nógv hjáárin, og besta linnan hevði hon fingið við at tikið cannabis-dropar. Men teir eru ólógligir. Lesið um stríðið hjá Gunnvá í Dimmalætting, sum er í sølubúðunum.
Lesið eisini um, at tað er harðliga tiltrongt at dagføra og nágreina djóraverndarlógina, tí sum nú er, er hon opin fyri tulking hjá hvørjum einstøkum politisti. Í blaðnum hesaferð eru eisini greinar um 10. flokkarnar í fólkaskúlunum, sum ikki gagna næmingunum stórvegis, um FAS.skipanina, sum sær út til at vera fastløst á svartalista og mangt annað áhugavert.


text:
Í sambandi við at íslendski forsetin Guðni Jóhanneson og frú Eliza Reid hava verið á stjórnarvitjan í Danmark 24. og 25. januar, hevði hann eina serliga heilsan til Karina Elsbudóttur, stjóra á Norðurbryggjuni.
Tað upplýsir Norðuratlantsbryggjan í skrivi sent miðlunum.
Við sær hevði hann forsetans íslendska heiðursmerkið HEIÐURSPENINGUR FORSETA ÍSLANDS sum viðurkenning fyri tað dygdararbeiði, sum Karin Elsbudóttir í nógv ár hevur útinnt á Norðurbryggjuni fyri m.a. at fremja íslendska mentan og list í Keypmannahavn.
Í gjárkvøldið var Norðurbryggjan karmur um stórfingna veitslu, har forsetin var vertur fyri móttøku fyri innbodnum gestum úr bæði Danmark, Íslandi, Grønlandi og Føroyum. Heiðursgestir vóru Margreta drotning og Heindrikur prinsur, og kongahúsið var væl umboðað við krúnprinsaparinum, Joakim prinsi og Marie prinsessu umframt Benedikte prinsessu. Eisini vóru hægstu umboð fyri stjórnirnar í Danmark og Grønlandi til staðar saman við navnframum listarfólkum og øðrum.
Karin Elsbudóttir hevur starvast á Norðurbryggjuni síðani 2000. Frá 2004 til 2011 sum mentanarstjóri og varðastjóri og síðani 2011 sum stjóri. At fáa heiðursmerki frá øðrum landi enn sínum egna heimlandi verður mett at vera ein serligur heiður.
Á myndini sæst Karin Elsbudóttir við íslendska heiðursmerkinum á føroyska tjóðbúnanum taka ímóti íslendsku forsetahjúnunum til mótøkuna á Norðurbryggjuni í gjárkvøldið.


text:
Heri Simonsen 19.03.2017 (23:30)
Video: Jóan Símun skoraði eitt rimmar mál
TRÝST á PÍLIN á MYNDINI, og síggj hæddarpunktini frá dystinum í donsku superliguni millum AGF og OB, sum var spældur í Århus, har Jóan Símun Edmundsson var við á liðnum hjá OB frá dystarbyrjan.
OB vann 2-1. Jóan Símun legði OB á odda 1-0 í 71. minutti við einum sera vøkrum skoti frá brotsteigarmarkinum, og tað er eyka lívgandi hjá føroysku landsliðsfjepparunum at vita, at toftamaðurin er væl fyri áðrenn sera týðandi HM-undankappingardystin ímóti Andorra í Andorra La Velle komandi leygardag.
Frederik Tingager økti til 2-0 tveir minuttir aftaná Jóan Símun hevði lagt OB á odda. Duncan minkaði um munin til 1-2 í tíðini, sum dómarin hevði lagt aftrat.
Vakra málið var áttanda málið hjá Jóan Símuni Edmundssyni í superliguni hetta kappingarárið.
Endaliga støðan í grundspælinum í superliguni, har seks tey ovastu fara víðari til meistarabólkin, og hini spæla at sleppa undan niðurflyting:
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
28. november klokkan 20:00
Kórsangur – musikkskúlanæmingar – tónleikanæmingar í 9. flokki – luciagongd - manssangbólkur
Sunnukvøldið verður ein rættiliga fjølbroytt adventskonsert í Fríðrikskirkjuni við nógvum luttakarum – bæði sangarum og tónleikarum.
Kórið hjá Jóhan, ið telur einar 35 sangarar, plagar hvørt ár at hava eina jólakonsert í Fríðrikskirkjuni. Soleiðis verður eisini hesa ferð. Kórið fer at framføra nakrar sangir og á henda hátt seta dám á fyrsta sunnudagin í advent.
Nú hevur Nes Sóknar Musikkskúli verið virkin í nógv ár, og stuttligt er at kunna stápla eitt musikkskúlaorkestur upp á beinini, sum kemur at spæla tveir sangir saman við kórinum. Í orkestrinum eru einir tjúgu musikkskúlanæmingar – violinir, cello, horn, tvørfloytur og klarinettir.
Umframt hetta fara tónleikanæmingar í 9. flokki í skúlanum við Løkin at spæla og syngja einar tveir-tríggjar sangir.
Manssangbólkur verður eisini at hoyra.
Vælkomin á konsert.


text:
Ruddingardagur 17. mai kl. 17:00-21:00
Vit møtast í skúlanum, har vit bjóða
okkurt til matna kl. 17:00.
Farið verður síðani at rudda í allari
bygdini. Handskar og sekkir verða at fáa í skúlanum.
Býtið tykkum upp í smáar bólkar, so
at øll bygdin verður ruddað.
Alt órudd verður savnað í sekkir/rúgvur
fram við vegunum, so bilur kann koma at heinta hetta.
Óruddið má býtast upp í tað, sum
brennir og tað, sum ikki brennir.
Eftir, at liðugt er at rudda – um
21:00 tíðina verður farið aftur í skúlan til ein kaffimunn.
Vónandi verður undirtøkan góð, so vit kunnu njóta okkara vøkru náttúru.
Vinarliga
Viðareiðis kommuna


text:
Nei til ST-tilmælið um fría fosturtøku
7. mars 2015
ST metir, at tað er eitt brot á kvinnurættindi, at kvinnur í Føroyum ikki hava fría fosturtøku. ST bleiv stovnað eftir 2. veraldarbardaga, so at heimurin ongantíð aftur skuldi uppliva eina so systematiska fólkatýning aftur – og nú áleggja teir okkum at innføra eina systematiska týning av okkara minstu.
Skulu kvinnur ráða yvir egnum kroppi?
Ja, eg gangi inn fyri, at kvinnur ráða egnum kroppi. Men eg eri ósamdur við ST í, at barnið er partur av kroppinum hjá mammuni.
Tað er í mammuni, men tað er ikki partur av mammuni. Ein kropslutur verður avmarkaður av felagas genetisku kotuni, hann og restin av kroppinum hevur. Allar kyknur í svølgi, hjarta, lungum o.ø. hjá mammuni hava somu genetisku kotu.
Ófødda barnið hevur eisini eina genetiska kotu, men hon er skilliga ein onnur enn tann hjá mammuni. Hvør kykna í ófødda kroppi barnsins er fullkomiliga barnsisn egna. Hvør einasta kykna barnsins er ólík kyknunum hjá mammuni. Ofta er blóðtypan ein onnur – og somuleiðis enntá kynið. Um kvinnukroppurin er tann einasti, sum viðgongutíðin viðvíkur, royn so at hugsa um teir kropslutir, hon má hava: Tvær nasar, fýra bein, tveir heilar o.s.fr.
Og er barnið sín egni kroppur – eitt nýtt menniskja – so hevur tað eisini rættindi – fyrst og fremst rættin til lív.
Hvat er tað sum ger fostur óskikkaði at verða menniskju?
Hví verða fostur ikki sædd sum menniskju. Hvat er tað sum vrakar tey frá at verða menniskju – sum ger at tey ikki hava somu rættindi sum vit onnur?
Er tað teirra hædd, sum ger at tey ikki verða roknað sum menniskju. Hvussu stórur skal ein persónur verða, fyri at fáa somu rættindi sum vit onnur?
Er tað teirra útvikling, sum er trupulleikin? Er ein 25 ára gamal meir menniskja enn ein 10 ára gamal, sum enn ikki hevur verið gjøgnum pupertetin? Nei – sjálvsagt eru bæði tann 25 ára gamli og tann 10 ára gamli 100% menniskju – og tað eru fostrini eisini.
Er tað umhvørvið, sum ger tey óskikkaði at verða kallað menniskju. Eru tey ikki menniskju ein minutt áðrenn føðing, og heil menniskju ein minutt eftir føðing. Hevur okkara stað avgerandi týdning fyri, um vit eru at rokna sum menniskju ella ikki?
Ella er tað kanska avhengigheitin hjá mammuni, sum ger tey óskikkaði at verða kallað menniskju. Í so fall, so eru tey nýføddu heldur ikki verdug at verða kallað menniskju, tá hesi eisini eru fullkomiliga avhengig av hjálp frá øðrum.
Sjálvur eri eg sannførdur um, at menniskju í móðurlívi eiga at hava somu rættindi sum vit uttanfyri.
Nøkur fakta um fostrini
Eftir 8 vikum hava hendur og føtur fingið næstan fullkomið skap. Eftir 9 vikum boyggir barnið fingrarnar um ein lut, ið verður lagdur í lógvan. Fingraneglir verða myndaðar, og barnið suttar tummil. Eitt 9 viku gamalt barn dugir longu at bóltra rút bæði aftureftir og frameftir.
Eftir 10 vikum skeitir barnið, svølgir og rykkir brýr. Eftir 11 vikum pissar tað og ger fleiri andlistbrøgd – og enntá smílist. Eftir 12 vikum sparkar barnið, snarar fótunum, spælir við tærnum, knýtir nevarnar, flytur tumlarnar, bendir handliðirnar og opnar munnin.
Eisini vísa kanningar, at fostrini kunnu kenna pína longu í 8. viku – og tí hava røddir verið frammi um, at man eigur at geva fostrunum pínustillandi heilivág, áðrenn man tekur teirra lív.
Fosturtøka – ein bjarnatænasta til mammuna
Kanningar úr øðrum londum vísa, at fleiri enn 80% av kvinnunum angra sína avgerð, um at taka fosturtøku seinni í lívinum. Við hesum í huga, meti eg eisini at tað er ein bjarnatænasta, at bjóða kvinnum at taka eina fosturtøku, tá fleiri enn 80% av teimum, helst koma at angra hetta seinni í lívinum.
At “ynskja” er bert ein persónlig og broytilig kensla hjá einum persóni mótvegis einum øðrum. Tað “óynskta” barnið er ein veruligur persónur, uttan mun til hvørjar kenslur onnur hava mótvegis tí. Virðið í einari kvinnu varð einaferð mett av, um ein maður vildi hava hana ella ikki. Nú verður virðið í einum barni mett við støði í, um mamman vil hava tað ella ikki.
Hesi eru bæði syndarligir órættir. Eg kann verða samdur við ST, at vit eiga at endurskoða okkara fosturtøkulóg – men latum okkum so gera hetta við rættindinum hjá barninum fremst í huga.
Reimund Langgaard
Tingmaður fyri Sambandsflokkin
RN
Aftur


text:
hp segði:
Yvist í um tú hevur rætt í tínum spádómunum. Men um tað er tað sum danska fólkið ynskir (hevur valt), skulu vit so ikki viðra tað valið, uttan at kalla tey valdu fyri "bitch", "betong komunist", "radigal" og onnur ókvamisorð?
Hatta hevur einki við vantandi demokratiska kenslu at gera. Útspilling og jagstran av navngivnum persónum er nakað, sum vinstravongurin plagar at gera til sítt eyðkenni. Spyr bara Piu Kjærsgaard, sum í áravís hevur verið eitt legitimt mál hjá sjálvfeitum humanistum vinstrumegin miðjuna. Eg meti sjálvur Botox-Helle Thorning-Schmidt at vera eina bitch, líkamikið um hon er í andstøðu ella í stjórn. Tað er mín erliga meining um ein politiskan dilettant, sum er klæktur av einum miseydnaðum politiskum kolossi í Bruxelles.
Annars skal man helst vera óvanliga veikur og erkvisin fyri at halda orð sum "betongkommunist" og "radigal" vera ókvæmisorð. Talan er um einfalda speireking og elementer orðaspøl. Einki óvanligt í tí. At Eindarlistin fyri stóran part er mannaður av gomlum betongkommunistum er ein einføld politisk staðfesting. Flokkurin, sum er meiri fylking enn flokkur, er so allergiskur yvir fyri øllum ábendingum um stættarmun, at tey ikki brúka formann - ella kvinnu. Tey brúka "orðførara". Eitt sindur inkonsekvent, serliga um vit hyggja at seinnu helvt av orðinum.
At Det Radikale Venstre av summum verður kallað De Radigale er lítið í mun til tað, sum serliga DF noyðist at góðtaka frá sjálvkosnum halgimennum úr komandi stjórnarflokkunum. Viðvíkjandi ringum málsligum ráka hevur orðaferðslan verið rættuliga einvegis seinastu mongu árini. Flokkarnir høgrumegin politiska markið kundu kanska gjørt sær dælt av frælsiskøvandi paragraffum fyri at hevna seg inn á mótstøðuna. Tað hava teir ikki gjørt, tí at tað er meiri í tráð við tað sum eyðkennir vinstravongin. Hetta er eitt vakurt dømi um at tað enn er loyvt at siga sína meining um politisk mótstøðufólk, uttan at verða tveittur í fangahús ella at verða sektaður fyri hugsjónarligt frávik. Um tú hevur hug at harta fólk fyri ljótan málburð í valstríðnum, so kanst tú byrja við Anniku Smith og hennara pubertilu klistrimerkjum: Fuck DF. Men tað er kanska lættari at góðtaka?
PS. Eg stavaði ikki orðið betongkommunist skeivt, soleiðis sum tín endurgeving annars leggur upp til.


text:
Tróndur: Profilarnir bjarga 07 Vestur
ítróttur09-03-2017 - 23:12 - Jóanis Albert Nielsen
FSF: Serfrøðingarnir á heimasíðuni hjá FSF eru aftur til dystin fús í ár, og fyrstur at siga sína beinraknu meining um kappingarárið 2017 í EFFO-deildini, er Tróndur Arge.
Profilarnir bjarga 07 Vestur
Tilgongdin av Petter Bjørnlund og Ken Fagerberg kann bjarga 07 Vestur, sum eisini hevur Søren Nielsen við í hópinum aftur. Eg havi ein mistanka um, at liðið manglar ein í miðverjuni ella ein stýrimann afturat, men velji at hoppa við upp á nýggja tokið hjá 07 Vestur, sum er fylt við optimismu og trúgv upp á, at tað fer at ganga í ár.
HB – 07 Vestur 1
Nógv er nýtt í HB, men tað hevur eisini givið ein positivan stemning kringt felagið – eins og tað er kring 07 Vestur.
Við útgangsstøði í styrkiniforholdunum millum feløgini, so gevur tað HB fyrimunin til fyrsta dystin. Eg eri als ikki vísur í einum HB sigri, men hann er mest sannlíka útfallið. Um Trygvi Mortensen spælir eins og hann gjørdi á Argjum við AB, so verður talan um eitt kontrakent 07 Vestur lið í Gundadali.
Spurningurin er so hvat HB klárar at koma við. Eg vænti nokk til at vinna dystin við einum máli. Eg tippi 1-0.
Eg tippi at endaliga støðan fer at síggja soleiðis út
1. KÍ
2. NSÍ
3. Vikingur
4. B36
5. HB
6. Skála
7. ÍF
8. 07 Vestur
9. EB/Streymur
10. Suðuroyarliðið


text:
Hjálmur og prutl
Lógarfest er, at tú skalt brúka góðkendan hjálm, tá tú koyrir á prutli. Hjálmurin skal fylgja altjóða ECE-krøvum, og eitt E-frámerki skal vera í hjálminum, sum vísir at hann er góðkendur.
Hjálmurin kann vera munurin millum lív og deyða í einum ferðsluóhappi á prutli. Hjálmurin forðar ikki fyri, at eitt ferðsluóhapp hendir, men hann kann gera munin millum eitt ferðsluóhapp og eina ferðslu- ella deyðsvanlukku. Ferðin nýtist ikki at vera nógv, fyri at at avleiðingarnar kunnu vera álvarsligar orsakað av vantandi hjálmnýtslu. Rennir tú á við 30 km/t, samsvarar tað við, at tú dettur av 2. hædd.
Vel rætta hjálmin
Tá tú keypir hjálm, er umráðandi at velja ein hjálm, sum situr væl á høvdinum. Tú skalt ikki kunna taka hjálmin av høvdinum við at taka í hjálmin aftan og hála hann frameftir. Hjálmurin skal heldur ikki kunna flyta seg til síðurnar, tá høvdið verður hildið stilt.
Vanliga heldur ein hjálmur í 2-5 ár. Minst til at høkureim, høkureimsfesti og høkureimslás skulu skiftast javnan.
Onnur trygdarútgerð
Hjálmurin er einasta lógarkravda trygdarútgerðin til prutl, men viðmælt verður, at tú gevur tær far um, hvørjum klæðum tú ert í, tá tú koyrir prutl. Skilagott er at verja hendurnar við leðurhandskum, tí húðin tolir, sum kunnugt, ikki nógv, og tú tekur ivaleyst fyrst fyri tær við hondunum, skuldi tú dottið.
Leður er sterkasta tilfarið, sum verður nýtt í koyribúnum til motorsúkklu, tí tað verjir húðina og kroppin best, um óhappið hendir, og viðmælt verður at nýta sterk klæði á prutli eisini. Føtirnir eru eisini í stórum vanda í óhappi, tí teir liggja ofta undir, tá tú dettur. Tí er umráðandi at vera í góðum, sterkum skóm.


text:
Hví er tað so týdningarmikið at lesa Faðirvár og Bíbliuna á egnum máli?
Eitt er at kunna lesa Bíbliuna, annað er at kunna lesa Bíbliuna á sínum egna máli. Bíbliunnar orð gerast tá meira nærverandi á ein serstakan hátt..
Heimsins bíbliufeløg leggja allar árar í sjógv til tess at veita flestu fólkum Bíbliuna á teirra egna móðurmáli. Men hví hevur tað so stóran týdning at kunna lesa Bíbliuna á móðurmálinum? At hugsa sær, at tú t.d. bara kundi biðið Faðirvár á svenskum. Tað hevði ikki rørt hjartað stórvegis.
Sum Nelson Mandela á sinni segði:
“Um tú tosar við ein mann á einum máli, hann skilur, fatar hann tað við høvdinum. Tosar tú við hann á hansara egna máli gongur tað at hjartanum. Hetta hevur stóran týdning fyri sjálvsfatanina.”
Bíbliufelagið ger alt, fyri at minnilutar í heiminum kunna fáa Bíbliuna á teirra egna móðurmáli.
Ein innføddur í bygdini Gang Cha í Kina segði einaferð: “Tað er eingin trupulleiki hjá okkum at lesa kinesiskt – men við Gud tosa vit á lisiskum!”
Bíblian styrkir samleikan og sjálvsfatanina hjá minnilutum og varðveitir tungumálini.
Faðirvár verður í dag lisið á 2.935 tungumálum, sum geva 6,8 milliardum menniskjum høvi at kunna biðja Faðirvár á teirra egna tungumáli. Tað eru tó framvegis 3.952 tungumál, ið onga útgávu eiga av Faðirvár.
Høvuðsmálini eru týdd, men tað eru enn fólk í milliónatali, ið ikki kunna lesa Bíbliuna á teirra egna móðurmáli.
Henry D. Joensen, týddi.
Tygum kunnu stuðla arbeiðnum hjá Bíbliufelagnum við at trýsta her.


text:
This song is by Sissel and appears on the album Innerst I Sjelen (1994).
1. Tidin rennur sum streymur í á,
Titt munu bylgjurnar falla:
Lítlum báti rekist eg á,
Áraleysur at kalla.
2. Og hvør ein løta og hvør ein stund
At stóra fossinum dregur:
Treigist mitt hjarta, tyngist min lund,
Hvar er úr neydini vegur?
3. Hvør hevur vinur vilja og mátt
At bjarga mær til landa?
Allir eru á likan hátt
Staddir sum eg í vanda.
4. Ein hevur vinur vilja og mátt
At bjarga mær frá grandi;
Jesus kann føra in lítla bát
Trygt at himla-sandi.
5. Tidin rennur sum streymur í á,
Fram i harrans navni!
Litlum báti eri eg á,
Himla-strond fyri stavni


text:
Úrslitið av dystinum gjørdist 2-2 eftir at støðan í hálvleikinum varð 0-2,
Málini fullu soleiðis: 10 min. - Kaire Palmaru 1-0 og 45+1 min. - Liis Lepik 2-0. Estland sat á meginpartin av spælinum í fyrra hálvleiki. Tær fingu eisini bæði málini í fyrra hálvleiki.
75 min. - Milja Simonsen 2-1 og 78 min. - Rannvá Andreasen 2-2- Eftir steðgin komu okkara kvinnur meir inn í dystin, og tá 75 min vóru spældir fekk Milja minka um munin til 2-1.
Tað skuldi ikki ganga leingi, tí tá 78 min vóru spældir var Rannvá klár at seta bóltin í netið og støðan gjørdist 2-2
Eitt sera flott avrik frá føroysku kvinnunum. Birna Johannesen gjørdist dagsins leikari.
Næsti dysturin verður longu í morgin, fríggjadagin 5. august kl.12.00 føroyska tíð, Tá føroysku kvinnurnar møta Litava.
Okkara kvinnur í hópinum eru Milja R. Simonsen og Jónvá Hentze.
Fleiri myndir frá dystinum kunnu síggjast her.
Myndir og kelda: fsf.fo


text:
Fult hús eftir tvey umfør
1. deild menn (2): Víkingur - HB 1-3Í morgin fáa mennirnir hjá Frankie eina stóra avbjóðing í Vági, tá FC Suðuroy tekur ímóti. Vit hava fult stigatal fyri tveir dystir meðan niðurflytararnir hava tapt ein og vunnið ein dyst higartil í ár.
Allarhelst verða Kári Nielsen og Johan Eivind Restorff Mouritsen ikki við í morgin. Báðir fingu smásnuddir í dystinum móti Víkingi í Gøtu seinasta leygardag. Dysturin ímóti Víkingi skuldi annars spælast í Leirvík, men varð vegna kava fluttur til Gøtu.
Pál Mohr Joensen, Jógvan Skeel Nolsøe og Tróndur Jensen høvdu allir fingið venjingarboð frá U21 landsliðsvenjaranum, so Bárður Guttesen byrjaði inni meðan David R. Nolsøe, Tóri Rasmussen og Kjartan Nielsen vóru við á beinkinum.
Okkara menn byrjaðu væl og løgdu beinanvegin gott trýst á mótstøðuliðið. Vit komu í nakrar vandamiklar støður eftir ágangandi hornaspørk. Í 11. minutti fingu vit enn eitt horna, og har var Jákup Slættalíð sum ikki einaferð hægstur og stútaði bóltin í málið til 1-0.
Vit trýstu allan fyrra hálvleik, men kanska diggaðust vit ov nógv frammanfyri brotsteiginum, heldur enn at medda til tá høvið beyðst.
Fimm minuttir fyri hálvleik, gjørdist Jóhan Eivind R. Mouritsen púra leysur við málmanninum, men tíverri fyri okkum megnaði Elias Rasmussen í Víkinga málinum at taka skotið.
Í øðrum hálvleiki høvdu vit vindin ímóti. Víkingur fekk meira spæl og hevði fleiri næskar royndir. Tað einu ferðina hevði Hans Jørgensen eina góða bjarging, men datt skeift og meiddi sær ryggin.
Tá stórur tími var leiktur, smekkaði Ingi Sørensen til nakað úti frá, tíverri er Hans óheppin og glíður, og bólturin endar í netinum til javnleik.Hóast mótvind mentu vit okkum aftur og komu í einar tvær, trýggjar góðar støður.
Sverri Mohr Mortensen vil hava fríspark, tá hann frá vinstru kemur inn móti 16 metrum, men hann fær tað ikki, ístaðin ger Magnus Egilsson skjótt av og knallar bóltin í málið til 2-1 til okkum.
Teir tríggir á beinkinum blivu nú skiftir inn, og hóast undir trýsti av Víkingini, fáa vit onkran kontra. Kristin fær lagt ein góðan bólt inn fyri málið, men Bárður Guttesen skallar uppum.
Vit pressa víðari, og yvirtíðini koma við ígjøgnum høgrumegin. David R. Nolsøe verður spældur fríur, men enn einaferð bjargar málmaðurin skotinum. Dávid er tó fyrstur aftur á returinum og fær trýst kúluna í netið til 3-1
Ein fínur sigur undir torførum umstøðum. Sigurin hevur við sær at vit nú eru heilt har uppi, sum tað er rættuliga stuttligt. Leygardagin tekur so FC Suðuroy ímóti. Niðurflytararnir verða helst ein herskin biti, men nú fáa vit so at síggja. Hjartaliga til lukku við sigrinum og frálíku gongdini higartil.


text:
Uppskot til løgtingslóg um loðsskyldu
Uppskot til løgtingslóg um loðsskyldu
§ 1. Øll skip, sum eru yvir 50 BRT/GT, skulu
nýta loðs, tá siglt verður inn og út av havnum
í Føroyum.
§ 2. Skip, sum hava skipara ella stýrimann
umborð, ið hevur siglt í somu havn 3 ella
fleiri ferðir seinastu 5 árini, nýtast ikki loðs, tá
ið siglt verður inn í og út úr hesi havn.
§ 3. Landsstýrismaðurin ger nærri reglur fyri,
hvussu skipanin við loðsskyldu skal virka,
ásetir kostnað fyri leigu av loðsi og ger reglur
fyri, hvørjar treytir skulu setast einum loðsi.
§ 4. Brot á hesa lógina verða revsað eftir
reglunum í kapittul 11 í løgtingslóg nr. 165
frá 21. desember 2001 um trygd á sjónum.
§ 5. Henda løgtingslóg kemur í gildi dagin
eftir, at hon er kunngjørd.
Viðmerkingar
Uppskot til løgtingslóg um loðsskyldu verður løgd fram samstundis sum, at uppskot til løgtingslóg
um at yvirtaka loðslógarøkið verður lagt fram.
Javnan verður málið viðvíkjandi kravdum loðsi tikið upp á løgtingið og í miðlunum. Semja tykist
verða um, at her er regluverkið ikki nóg gott, og at her má gerast nakað. Tað skal tó sigast, at nógv
tey flestu fremmandu skipini, sum koma á okkara firðir og sund ynskja loðs umborð tá hesi vitja ein
av firðum okkara. Men so eru tað skipini við fremmandari manning umborð sum ikki gera tað, og tá
kann vandi verða á ferð. Orsøkirnar til at loðsurin verður valdur frá kunnu verða t.d. fíggjarligir ella
tí at tey á brúnni ikki síggja nakran vanda í at fara inn uttan loðs.
Nógv vinnuligt virksemi er við havnaløgini kring landið alt, samstundis sum virðismiklir aliringar
mynda firðir okkara. Talan er sostatt um vrksemið, sum myndar vinnu okkara á landi og á sjógvi og
sum er krumtampurin í føroyska vinnulívinum og búskapinum, og stendur hetta virksemi fyri so at
siga øllum tí føroyska útflutninginum. Harumframt er hetta virksemi staðsett á leiðum, sum livir av
reinum umhvørvi. Tí kann skaðin verða øgiligur um vit síggja stórt uppá skip við alskyns
vandamikulum góðsi umborð, sum ferðast ókend inn og út frá landi okkara.
Hetta fær lond aðrastaðni at seta strong trygdarkrøv um loðs og depositum og annað, sum ger, at
virðingin fyri umhvørvinum og djóralívinum har um leiðir, er í hásæti. Men so tykist ikki vera í
Føroyum.
Tað er ógvuliga naivt at trúgva, at hendingin við Olshanu ikki endurtekur seg. Hví skal hon ikki
tað? Her sigla skip regluliga inn og út eftir firðum okkara, og tey hava frítt at fara við vandamiklum
góðsi og við skiparum, sum als onki kenna til firðirnar.
Hevði ein loðsur verið umborð á russiska trolaranum Olshanu, tá ið skipið sigldi útaftur, hevði
skipið neyvan siglt á flesjarnar. Tað vóru øll samd um, tá ið skaðin var hendur. Og beinanvegin var
almannakunngjørt frá útinnandi valdinum, at nú fór skipanin við kravdum loðsi at verða sett í verk.
Síðani eru gingin fleiri ár, uttan at nakað alment er komið fram um, at nakað er broytt á hesum øki.
Tað undrar stórliga, at slík tøgn valdar um hetta málið, serliga tá ið hugsað verður um tann skaða,
sum skip við ókunnufólki á brúnni kunnu verða atvoldin til.
Ætlanin við hesum lógaruppskoti er ikki at gera broytingar í ásetingum og heimildum, ið givnar
eru við løgtingslóg um trygd á sjónum. Endamálið við uppskotinum er hinvegin bara at
lógarfesta loðsskylduna fyri skip yvir 50 BRT/GT, tá siglt verður inn og út av havnum í
Føroyum. Harumframt verður loðsskyldan avmarkað til bara at vera galdandi, tá tann, ið førir
skipið, er ókendur við farvatnið. Dentur er í hesum sambandi lagdur á títtleikan, siglt hevur verið
á viðkomandi havn innan fyri eitt áramál.
Reglurnar eru galdandi fyri øll skip, men við undantakinum í § 2 verða tað serliga útlendsk skip,
ið verða ávirkað av loðsskylduni.
Landsstýrismaðurin hevur framvegis, við heimild í løgtingslógini um trygd á sjónum, møguleika
at víðka um loðsskylduna hjá hesum skipum og til, at hon eisini kann fevna um onnur skip, og
til at seta aðrar treytir hesum viðvíkjandi.
Á Løgtingi, 1. mars 2011
Høgni Hoydal Annita á Fríðriksmørk Sjúrður Skaale
Bergtóra H. Joensen Hergeir Nielsen Bjørt Samuelsen
Torbjørn Jacobsen Heini O. Heinesen


text: Tænastusinnaða løgreglan í Amarillo bjargaði okkum kvøldinum. Ein vónleysur taxasjafførur, ið hevði fest allar jarðiskar vónir, eisini hana hjá rakiknívinum, til ta himalsku, vildi vísa okkum bestu matstøð og lívið annars í býnum, men hann hostaði og snøvlaði so illa, at hann var ikki til at skilja. Hann setti okkum av í eini gøtu, har einki av tí, hann hevði lovað var at finna. Vit gingu oman og niðan gøtuna og, undarligt nokk, var júst ein taxabilur tøkur í allari gøtuni, tá vit komu til ta niðurstøðu, at her var einki at finna, og tað var hin sami vit høvdu koyrt við frammanundan. Gamaní, fyri nýggja rokning, tí hann savnaði jú ikki skattir í himni, koyrdi hann okkum til ein annan part av býnum. Komin fram fóru vit úr bilinum og møttu eini rúgvi av fólki, sum høvdu verið til býarinnar størsta barbecue við tónleiki og undirhaldi. Og einki hevði taxasjafførurin sagt. Innan vit trampaðu í turru jørðina, so rokið stóð frá í kvøldarhitanum, stóðu tveir løgreglumenn av spanskum uppruna framman fyri okkum. Sum teir góðu menniskjakennarar teir vóru, spurdu teir um vit leitaðu eftir einum matstaði. Jú, tað gjørdu vit. Eftir teirra vegleiðing endaðu vit á besta matstaðnum í býnum, italsku matstovuni hjá Eddi og teimum, Napoli's, sum fyrrárið vann virðisløn í Amarillio. Matstovueigarin og tænarin, ið báðir gingu okkum til handa, greiddu frá hví Amarillo var so kendur býur í sangum og amerikansku tilvitskuni. Bæði Tony Christie og George Strait syngja um býin. - Tað er tí at her møtast allir vegir, tí býurin er mitt á leiðini, tvørturum um USA. Her er gamli vegurin, Route 66, hin nýggjari høvuðsvegurin I-40 og fleiri flogvallir. Her møtast allar farleiðir hjá amerikanarum, søgdu teir báðir á italsku matstovuni.